url: =Hezekiah ~ Lian Muan Kim :: ZOMI DAILY\nHezekiah ~ Lian Muan Kim\nposted on 28 January 2019 at 4:02 pm Lomkholna: Article, Biakna, Lianmuankim\nHezekiah pen Ahaz leh Abijah tapa hi a,kum 25 a phak in kumpi sep ki pan in kum 29 sung sem hi(2 kings 18:2, 2 chro 29:1). Hezekiah a khiat na in ‘Yahweh ka thahat na hi,’ ahih kei leh ‘Yahweh thahat hi,’ cihna a hi hi.A min zahkhat in Pasian thahat na bek mah tawh a kalsuan den kumpi hoih mahmah khat a hi hi.Hezekiah in kumpi a sep sung in (BC 716-687) biakna lam ultung sak a, gamdang tawh kizop na zong thupisak mahmah hi. Tua a hih man in Israel te thangthu ah Hezekiah zah a gamdang tawh kizop na a thupi sak omlo hi, ci uh hi ( 2 kings 18-20; 2 chro 29-32 ; Isai 36-39).\nHezekiah pen Pasian a zahtak kumpi hoih a tam hetlo lakah khat a hihi.Pasian mai ah thumaan in gamta a, a pa David khekhap zong hoi hetlo – in zuizo a hih man in Pasian pahtak pen khat ozng hong suak hi ( 2kings 18:3). Hezekiah in Topa muang tawntung a hih manin ama mai ahi-a, ama nungah ahi zong in amah banga kumpi hoih omlo hi (18:5-6). Hoih takpi ahihman in Jeremaih bang in phat mahmah hi.(Jer 26: 18-19).Kamsang Micah in Jerusalem kisiat na ding vai a gen ciang in (Mic 3:12), Hezekiah in kiniam khiatna tawh Topa zuah ahih man in Jerusalem khuapi pen tua zawh kum 100 khit ciang in kisusia pan hi.\nAma mai a kumpi sem Ahaz kumpipa pen Pasian mai ah a gina hetlo khat hi a, ama nunga kumpi sem ama tapa Menasseh zong kumpi hoihhet lo khat ahih man in tua tegel kikal a kumpi sep ding pen haksa phadiak khading hi (2kings 16:1-3; 21:2). banghang hiam cih leh asia puah ding haksa a, ahoih siatsak ding baih hi. Pasian theilo kumpi ki-ukna pan in Pasian a zahtak kumpi ki-ukna lamah makaih ahih manin haksatna tampi om ding a, langpan na zong tampi thuak kha ding hi.\nPasian theilo kumpi ki ukna pan Pasian azahtak kumpi ki ukna lamah ki makaih ding cih thadah Pasian theilo ve ve, Ki-ukna hoihlo pan ki-ukna hoih zaw deuh lamah kimakaih ding nangawn haksa mahmah ding hi. Mipi lungsim kisia khin in ginatlohna, zuaukhemna, zulhtatna, golhguk nekna, cihte sung ah a kidiah khinte pen tua mun pan in hong paikhia nuam khollo ding uh a, zong hongpaikhia zo khollo ding uhhi. ahi zong in haksa mahmah tga leh Pasian deihna tawh akituak-akimakaih na lamah kalsuan veve ding pen Pasian hongsap na leh hong deihsak na khat ahihi.\nHezekiah In Siangthona Masak\nMakai thak khat a khankhiat nak leh kikhelna khat a om hi pah a, makaipa a hoih leh ahoih lamin kikhel in ahoih kei leh lah a hoihlo lamin kikhelpah hi. kikhelna khat piang limlim ahih manin alungkim om a, a lungkim lo zong om hi. Tua ahihman in buaina tuamtuam piang baih mahmah hi. Leitung thangthu a huamin en le hang gam khatpeuh in buaina ahauhpen hun pen makai kikhel hun hi-a , tua hun pen kumpi/makai langpante a kipat nop pen uh hun zong ahihi. Tua hi-a, Hezekiah in kumpi hong sep ciang in zong kikhelna tamsim sim hong piang hi. Tuate lakah a masa pen in ki siansuahna a hihi.\nHezekiah in Topa biakinnpi,siampite, leh levi mite siansuah!\nkisiansuah na ong kipat ciang in 1) kumtam simsim a kikhakcip khinsa Topa biakinnpi hong hong masa a, 2) Tua biakinnpi hong puahpha hi; Tua khitciang in 3) Siampite leh levi mite hong kaikhawm a, amau leh amau a kisiansuah nading uh leh Topa Pasian biakinn pi a siansuah na ding un thupia hi. Ni 8 sung vilvel siansuah ngiat uh a, tuakhit ciang in biakpiak na piak hong kipan uh hi(2chro 29:3-19).\nHezekiah in agam, aleitang mahamh zong siansuah! Biakinn leh biakna nasemte asiansuah khit ciang in Pasian tungah biakpiakna tuamtuam hong pia hi. A mipihte mahmah zong biakpiakna neihpih a, Topa mai ah siansuah hi. Biakna makaite a kipan a mipi te azawh khit ciang in a gam, a leitang mah mah zong hong siansuah hi (2 Chro 31:1-21). Bangci bang in agam siansuah hiam cihleh biakna makaite leh mipi tampi tawh ki kopin a gam sunga milim biakna tau khempeuh zong hong susia uh hi. Pasian-a a neihuh milim kitung velvalte leh singkhuam pasian tuamtuam te phuk uh a, satnenin semgawp uh hi.\nJudah pan Manasseh gam dongah milim om khempeuh susia uh hi. Moses hun lai a dalgul zong bia uh ahih man in tua zong susia uh hi. Apu a pate un naungek go in a pasiante uh abiakna uh – tua milim pasiante khempeuh zong susia uh hi.Milim bia tampite heh mahmah ding uh hina pi, tuate hehna sangin Pasian hehna lianzaw lua a hihlam thei gige ahihman in kuakua heh ta leh awlmawh lo-in Hezekiah in Pasian deihna bek hongsem hi. Hezekiah insuaksiat a kulte susia a, paih akulte pai hi. Mi a lungkim sak ding siang in Pasian lungkimna lunggulhzaw a, mite hehna sang in Pasian hehna kihta zaw hi.\nA galte sangin Pasian kihta zaw ahih man in Pasian maipha mah zon masak-a a nei hihi(2kings 18:4). Tua bangin a nuntak na mah mah tawh Pasian kihtaak ding leh Pasian nasep ding hong lak khia hi.Mihingte mitmuhna ah alauhuaipen mun atun hang in Pasian a belh nakleh a kihtakhuai bangmah omlo ahihna thei hi.Pasian kihta peuh le hang bangdang kihta nawn ding i hihiam?\nHezekiah In Biakpiak Na Thupisak\nKumpi khat ahihna tawh sepding thupi tampi tam mahmah ding a, a buaina zong thu leh la tam mah mah ding hi. A hi zong in Hezekiah in Pasian mah zongmasa hi. Pasian tawh kilem ding lunggulh masa a, Pasian tunga biakpiak na piak ding masak zawhi. A gammi te tang dingin mawhsutsak a, mawhna biakpiakna piasak hi (2 chro 29:20- 24).Gan go-a biakpiakna tuamtuam a piak banah Music tuamtuam leh lasakna mahmah tawh zong Pasian bia-in Pasian maipha zong hi (vv. 25-26). Meihalbiakpiakna apiak kawmin Music tuamtuam tumna leh lasakna te zong neisak a, Topa Tunga lungdamkohna biakpiakna, kilem na, biakpiakna, leh dawn biakpiakna tawh khup hi ( vv . 27-36).\nHezekiah In Pasian Hoihna Phawk\nPasian hoihna,Pasian kepna leh makaihna te phawk a hih man in Hezekiah in paisan pawi ong lim bawl sawm mah mah hi.Ulian te mahmah tawh zong kikum uh a,Beersheba pan in Dan dong- Judah leh Israel te kipawl ngiat a Paisan pawi bawl ding ong thukim uh hi (2 Chro 30:1-5). Tua ciang inkamtai te taipah teuteu uh a,Topa kiang ah Israel te khempeuh a ciahkik na ding uh, a pu a pa te uh bang in mawhna bawl in angawngkhauh loh na ding uh, ki sikkik-a Topa a zuat kik na ding uh, milim te bia nawn lo in Topa Pasian bek bia a, ama na bek a sep na ding uh-tua hileh Topa in amau te lainat ding a, ami te anusiat loh ding, cihte tangko uh hi.\nTua bang in khuapi khat khit khuapi khat ah taangko in ataai na uah pawlkhatte in zahpih mahmah uh a, adang pawlkhat te in bel taksan in amawh na te uh kisik kik uh hi.tua ciang in paisan pawi ongkipan uh hi. siampi te leh levi mite ong ki siansuah uh a,Topa biakinn ah ong pai uh hi.Meihal biakpiak na te ong pia uh a,mipi te mawhna zong thuumsak in,mipi te siansuah uh hi.Tangtawng a kipan Pasian ompihna,Egypte te khut sung pan Topa in ahotkhiat na,cih te phawk uh a,Topa zuankik uh hi.Tua kawmkal ah kisiansuah lopi a paisan pawi sa bang a nekha om ahih man in tuate’ mawhna mahmah zong Topa in a maisak na dingin Hezekiah in ngetsakngiat hi(30:6-20).\nMakai picing khat a hih man in akhialte taaigawp/daan pia gawp lo in thunget sak zaw hi. A mite khialhna a man tavuan laksak a, a makhialhna bang in Topa tung ah thuumsak hi.Tua bang in paisan pawi abawl na uah ni 7 sung lungdam ki paak in om uh hi.Music tuamtuam tawh lasa in om uh a,Topa phat ziahziah uhhi. Hezekiah in bawngtal 1000 leh tuu 10,000 gosak in, Judah te leh Israel te bek zong hilo,pemta tampi te tawh zong pawi bawl in lungdam ki paak in om uh hi. Tua hi a, Hezekiah in Pasian tungah a lungdamkoh ding mangngilh hetlo hi. Lungdamkoh na ding in aneihsa tampi tak zong piakhia a, kuamah deidan selo-in ne khawmsak hi.A mite khempeuh siansuah a, a nin vevete a dingin thungetsak hi.Kuamah nawlkhin lo-in kuamah pampaih lo a, mi khempeuh tawh Topa hoihna hang in lungdamkhawm thei hi.\nHezekiah In Piakkhiatna Pan\nMakai hoih in nahoih sep dinghaksa sa lo a, ;hoih hi, a cih nak leh kua mah dang in asem kei phial zong in sem ngam hi.Piak a kul leh piangam in cil tentan lo hi.Hezekiah in meihal biakpiak na ding in ama neihsa ngiat sung pan tampi pia khia hi.Tua a piakkhiatte pen zing leh nitak meihal biakpiakna ding, Sabbath ni sim-a biakpiak na ding, kha thak leh pawi tuamtuamte-a a gawh dingun kizang hi(2 chro 31:30).Kumpi makai makai ahihna tawh kizui-in piakkhiatna mahmah zong pan a, cianghtak-in pia ahih manin a mipi te in zong citpiakna tawh nungzuih ziahziah uh hi.\nHezekiah In Piakkhiatna Ah Mipite Hanthawn\nMakai hoihte in nasep hoih khatpeuh a om ciang in midang te zong kihelsak uh a, pawl zawnin amau kia in un manglo uh hi.midangte zong hantghawnin kihelsak uh a, hamphat na dingte zong amaungah dingbangin ngahsak uh hi.Hezekiah in ama neihsate mahmah cianghtak-in a piak khit ciangin a mite inz ong a piakkhiat ding uh hanthawn hi.siampite leh Levi mite tungah na neihsate uh pia uh. Tua hi leh amaute ahihna khempeuh uh tawh Topa nasem zo dinguh a, Kha an hong vaak zo dinguh hi, ci hi.\nTua bang acih ciang in mipite in buhtang, lenggahzu, sathau, leh khuaizute a kipan lo sung pan-a a ngah peuhpeuh uh- sawm ah khat hong puak ziah ziah uh hi. tua ban ah Judah khuapi te sung a, a teengte in a ganpi gantate uh pan in sawm ah khat hong puak lailai uh ahih manin Topa biakinnpi sung ah siampite leh Levi-te nek ding an leh tui vuum keei hi.Tua ciangin Hezekiah leh makaite in Topa phat uh a, a piakhiate zong paakta mahmah uh hi.\nTua banah biakinn ah an tam semsem ahih man in hoihtak-a a vaan ding leh a kisam banga a hawmkhia dingin makai tuamtuam seh hi (2 chro 31:4-21).Tua hi-a, Hezekiah in amite ahanthot bek hilo-in a panmun ding uh zong hawmsak a,amau mun ciat ah koih dimdiam hi. Pasian a dinga a kipia khempeuh a lomthawt loh na ding leh a dangdal loh na ding in avaan ding makai seh kawi kawi hi.\nHezekiah Gal Lianpen\nHezekiah in kumpi a sepzawh a kum 14-na ciang in Assyria kumpipa Sennacherib hong kuansuk a, Hezekiah ukna nuai-a khuapi muanhuai tampi honglaksak hi. Hezekiah kumpipa in kumpi asepma-in Assyria kumpi Shalmaneser in Judah gamveng teng a nawkgawp khitsa hi-a, tu-in a tapa Sennacherib pen Judah gamngiat a nawkgawp ding leh a la ding in hong kuansak ta a hi hi.\nTua ciang in Hezekiah kigalging pah-a Jerussalem kulhpite lamkik-in tausangte zong phongkik hi. Zumh leh hiam leh kidalna luumte zong tampi bawlsak a, Gihon lui pan Siloam bual dong a kizomsuak ding tuila hi(2 Chro 32:3-4).Koici lak uh hiam cihleh a nawlleh anawl pan in leisung khuat ngiat uh a, a kituah ciang in tuikhahpan uh hi. Jerussalem khuapi a ku-umcih cip phial hangin tui tawh buai nawnlo ding ,cih na ahi hi.\nAhi zongin Hezekiah lau mah mah vee a hihman in kamtai khat sawl a, Ken bang khialna nei -a , hong do sawm mawk na hih hiam? Ciahkik hoh in. Nong nget peuh peuh kong pia ding hi, a cih sak leh Sennacherib in Hezekiah kiang ah Ngun Talent 300 leh kham talent 30 nge hi. Ngun talent 300 pen ton 11 bang hi-a tuhun a ding in $10,000,000 val bang hi ding hi. tam tung mahmah phial ta leh gamkhat leh gamkhat kido loh na ding ahih man in tam lua sam lo hi. Hihzah tawh kilemna bawl thei ding uh a hihman in piaktak lel leh ki lawm hi.\nHezekiah in a piak taktak ciang bel Kumpi neihsa cinglo keei hiding hiven, Biakinnpi pan lak theih teng la-in hawkkhiat theih teng hawkhia hi. Tua ciang in Sennecherib pia hi. Pasian Muang a hihman in gal lel hetlo ding hi napi, Mihing ngaihsut tawmna tawh Hezekiah hong gamtang kha ahih manin kham leh ngun tampi suplawh hi. Pasian maipha azon ziau ding pen Sennecherib maipha zongmasa zawkha ahih man in buailawh hi.Pasian biakinnpi sung nangawn panin kham leh ngun a lakkul mawk hi. Tua hi-a , Mihing ngaihsut tawmna tawh thu leh la khatpeuh i vaihawm leh ei leh ei ki gim lel ding a, kisuplawh zaw in sawtvei zong ki manglo ding hi.\nHezekiah In Sennecherib Mai-Et Zolo\nSennecherib in Hezekiah maivilna kham leh ngun tampi ngah khin hi napi, Lungkim thei tuanlo -Jerusalem ngiat mah la nuam ahih manin galsim ding in hong ki thawi veve hi.Tua ahih manin Hezekiah piaksa teng khempeuh a mawkna suak hi.Tua ciangin Sennecherib in kamtaipa Rabshakeh sawl-in Hezekiah lauthawngsak gawp hi.Bangci sak hiam cihleh, kua muang na hi uh hiam? Galdo dingin thahat kisa mawkmawk na hi uh hiam, bang gelna nei-a ki muang na hi uh hiam?\nEgypt kumpipa Pharoah a muang hi dep ve uh cin maw, a kumpi ciangkhut tungah khatpeuh kinga leh kitan lel lo dia. Na Topa Pasian uh a muang na hi uh hia leh? Pasian biakna tau tuamtuam te susia-a biakna tau khat bek tawh nabiakpa uh na Topa Pasian uh a muang nai vua… kei uttawm thu tawh hong paisuk hong sa na hi hiam, Topa hong sawl ahih lam thei lo na hi hiam? Topa in, pai in la, Hih gamsusia in, hong ci hi, cisak hi(2 Kings 18:19-25). Tua ban ah Hamath pasian, Arpad pasiante koi ah om uh ahi hiam?\nSepharviam pasian, Hena pasian, Leh Ivvah pasiante koi ah om uh ahi hiam? Hih a pasiante un Samaria gam ahuu uh hiam?Huu peuhmah lo uh hi.Huu lo uh a hih manin Samaria gam a lakhin zota ka hi hi.Kua pasian in a mite ka khutsung panin honkhia zen zen a hi hiam, Jerusalem zong ka khutsung pan in Topa in bangci hotkhiat ding ahi hiam, cisak – in lausak mah mah hi (18: 34-36) Lau mah lo ding maw, Assyria-te thahat mah mah uh hiven.kua mah kihta lo-in lelh zong neikhol lo uh hi.\nGamkhat khit gamkhat do kawikawi uh a, zo kawikawi uh ahih manin agam uh hong lian semsem hi. A thahat bek uh hilo in gal dodote uh ahihman in galsiam uh a, Galvan zong ki ciang mahmah ahihman in kihtak zong nei lo uh hi. Tuabang in gamkhat khit gamkhat alaklak uh leh Israel gam(saklam gam) nangawn kakhinzo ta uh a, (phaknatna nei galkapmang Naaman hun lai-in Israel pen Assyria khut sung tung khin), Judah gam(khanglam gam) hong tungsuk taktak ta uh hi. Hih zahta- a lauhuai Assyria galkapte Hezekiah in bang ci do ding hiam?\nA Kisap Kei Leh Hezekiah Paulo\nHezekiah pen mipil gige khat ahi hi. Assyria Galkapte hong tungsuk keei ta uh-Hezekiah in a cihna ding thei lo; a cihna ding theilo ahih man in paulo ziau lel hi. Asssyria kumpipa in a kamtaipa sawl-in Judah te aphinsak gawpna pen atawmpen thunih om hamtang ding hi:- 1) Judahte laugawpding in Sennecherib khut sungah ki -surrender ding; 2)Hehgawp ding uh in hong kuan khia phengphang ding uh! A heh ua leh gal kisim pah ding; kihta-a a thuum ua leh lah ama nasemte suakding, cih ngaihsut hi kha ding hi.\nA hizongin Hezekiah in kamtaipa’ thugen kamkhat beek dawnglo hi. A nautang te inzong adawn loh na ding un thupia ngiat ahihman in kuamah in tua kamtaipa dawng peuhmahlo uh hi (2 Kings 18: 19-36). kuamah pau peuhmah lo uh ahih man in kamtaipa a kilehkik ciangin a gen ding theilo hi. kamtaipa in gending bangmah neilo a hih man in Assyria kumpipa in zong acih na ding thei tuanlo hi. Judahte in Assyria te kihta lua uh a, a paungamlo uh maw, a zahpih lua uh maw , cih zong ki theilo hi. Paulo uh, hi ziau hi.\nTua apauloh ziauna uh pen amau pilna hi-a, Assyria kumpipa lungman na hong suak hi. Pauloh ziauna tawh galveng baih zaw thei a, khantawn buaina ding tampi tawh kipelh theizaw hi. Kamtam kipau leh khialna om hamtang a, Pau ding leh pauloh ding a khen theite mipil hi ( Pro 10:10).Mipil taktak te pau kidawm mahmah uh a, Thungaihsun taktak te om hithiat uh hi, ci hi (17:27). A pau laplapte sangin mihai te nuntak gimnam zaw hi , ci lai hi(29:20).\nMipil khat in bang ci ngei hiam cih leh , Beelhawm agin ngaih hi, ci ziau hi.Sente paunak khat ah, na hehna ip tentan le cin kum 100 na buai na ding tawh na ki pelh hi, ci hi.Tua hi a , Hezekiah apause lohna leh amite zong apause loh na ding uh a hilhna hang in ama pilna kilang a, a nungsang-a buaina ding tampi pan in zong ki pelh hi.Tua ahih manin Assyria kumpipa Sennacherib in galsim ding maw, Khawlkik ding, koici gamtat ding, cih theilo ahih manin tawlkhat sung tuaci omcip man hi.\nAssyria -te tangthu ciaptehna ah Jerusalem a umcih hun uh pen BC 701 kum hi a, Sennacherib in Judah kumpipa pen lawh sunga vasa kikhumcip bang in khumcip hi, ci-in ciamteh uh hi. Tua in bang hong lak hiam cih leh Assyria-te in Jerusalem umcih mah hi hi; ahi zong in a umcih bek mah uh hi-a, la zolo uh hi, cih kimu thei hi.Tua banah Sennacherib ciaptehna ah, Judah kumpipa Hezekiah pen hong ki surrender nuam hetlo hi. Galvil na ding a a kibawl giahphual 46 kalaksak a, a kigalgin na kulhtge zong tampik ka suksiat sak khin hi.\nA khuano tampi te zongka la khin a, limtak-a zong ka susia khin hi. kulhkongpi a tuangvelval, a khauh mahmahte tawh zong ka galkapte ka kuansak a, akhuapite uh panin numei naupang nupi papi mi 200,150 bang galtai uh hi. Ahizong in Hezekiah hong ki surrender nuam tuanlo ahih man in siahtampi ka kai hi, ci in ciamteh mawk mawk hi. Laisiangtho in Pasian nasepna lamdang te hanga Assyria-te gallehna na ciamteh lo hi leh Assyriap-te bang in amau gallehna ciamteh hetlo se uh hi( Thangthu ciamtehte ngeina hi lel sam e).\nHezekiah In Haksatna Kua Tung Tun?\nAssyria kamtaipa Rabshakeh thugen teng Judah makait in a zak khit uh ciang in apuante uh balkek in Hezekiah kiang hong pai uh hi. A cihna ding theilo-in lomet bei dipdep uh hi.Kumpi Hezekiah aw, gal lel ding hita hang, hong kisimgawp ta ding hi; Assyria te sila ding vive hita hang, bangcih peuhmah ding ihi hiam, aci uh ahi hi. nungzuite in acihna ding uh atheihloh uh ciang in makaipa a koh ding mah uh hi a, makaipa in lametna a omkik theih na ding in avaihawm ding a hi hi.Hezekiah in zong a cihna ding thei tuan lo hi.\nMakaipa, kumpi ahihman in vai ahawm tei tei kul a, bangcih ding, bang hih ding, hih buaina/launa bangci vensak ding, cih a ngaihsut kul hi. Makaih hoihlote hi leh bel mi khatpeuh tungah a veiteng ap ziau-in amah kipengsak kha mai ding a, ahizong in Hezekiah tua cilo hi. Vaipuak ding khempeuh aman pua a,Tavuan lakding khempeuh zong la pah hi. A puante balkek-in ippi puan silh-a, Kiniamkhiatna tawh Topa hong zuanpah hi(2 Kings 19:1-4).\nA haksatnate kuama tungah tun masa lo a, kuamah zong suansawn lo hi.Topa tungah tunngiat hi. A galpa thahat ahih man in tuapa sanga thahat penpa a nungta Pasian ahihi.Suahtak na ding lompi khat nangawn amuh nawnloh laitak-in sim zawhloh zah donga lampi a theilai pa zuanziau hi.A vai teng teng khempeuh Topa ap-in avanggik teng khempeuh Topa Suan hi.\nHezekiah thungetna i etciang in Hezekiah in Pasian thei mahmah ahihna kimu thei hi. A upmawh bangin Pasian zonglo a, a theihna tawh Pasian zong hi. Bangci hiam cih leh, aw,Israel te Topa Pasian, Cherubte kikal-a a teeng pa aw, nang mah bek Pasian na hi hi. Leitung gam khempeuh ah nangmah bekin Pasian na hi hi. Nangmah in vantung leh leitung na bawl hi.16 Topa aw, na bil hong ngat inla hong za in. Topa aw, na mitte hong hak inla hong mu in. Sennacherib in a nungta Pasian hong kosiatna kammalte zong naza in.\nAssyria kumpi te in minam tuamtuam te gamtuamtuamte susia mang uh a, a pasiante uh meikhuk sungah khul mangkhin taktak uh hi. tua cih thei lua lel mah un teh! banghang hiam cihleh tua milimte pen pasian hilo uh a, mihing khut tawh abawl uh sing le suang hi lel uh ahihman in a susia mang thei ahi uh hi. tua hih ciang in, tu in, kote Topa Pasian aw, thu kongngen hi. leitunga kumpi gam khempeuh in nangmah bek Topa Pasian nahih lam a theih nading un Assyria kumpipa khut pan in kote hong honkhia in, ci-in thungen hi( 2Kings 19:15-19).\nTua banah Hezekiah in atheihna leh aupna tawh Pasian zonghi. A upna tawh Pasian a zonciang in Pasian pen a pu David tawh thuciamna abawl pa,David kumpi tokhom a beisak ngeilo ding pa, David suan leh khak sung pan kumpi a beisak ngei lo ding pa ahihna thei gige ahih manin Tua David thupha a pia Topa Pasian mah a beel den a hi hi(2 Sam 7:8-16). A vanglian bek hilo-in a citak Pasian, Kamciamna a peel ngeilo Pasian mah beel leng ka kumpi tokhom kho pen ding a, ka thungetna zong hong dawng ding hi,cih upna nei hi( 2 Kings 18:3).\nTua Topa Pasian kamciam pen mihingte ginat na leh ginat lohna tunga kinga hilo-a a kiciampa Pa Pasian tunga kinga ahih manin muanhuai taktak ahihna zong thei hi. Tua hihman in Topa mah beel tentan a, Topa nung azuihna pan pialkhia hetlo-in Topa thupiakte zui hi. Tua hih manin Topa in amah ompih a, a pusuah sungtuamna ah a daupai hi. Topa ompihna a theihban ah Topa in a daupai sak ahih man in Hezekiah in Assyria kumpipa langpan ngam a, Kumpipa’ na peuhmah a semlo ding in khensat ii( 2 Kings 18: 6-7).\nHezekiah In Pasian Zial Leh Tong Thei\nMakaih na ah pilciimna leh theihna kisam mah mah hi. Hezekiah in cimawh mah mah laitka in Pasian zia leh tong na theilo hi leh lungkham lum mai ding hi. Ahi zong in Pasian zia leh tong na thei gige ahih man in Pasian mah a gamtangsak zaw ahi hi. Pasian pen kumpi David tawh thuciamna abawl Pasian -tua Pasian in kumpi David tokhom beisak ngeilo ding ahih lam thei lua mahmah ahih manin Hezekiah kumpi tokhom zong bei lo ding ahihna kilang mah mah hi . Tua hihman in Hezekiah in Pasian sungah lungmuan na nei hi( 2 Kings 18;3; 19-34).\nTua banah thu a ngetna ah zong kumpigam khempeuh in Topa Pasian pen amah bek Pasian ahihna a theihna ding uh’ ci ngiat hi( 2 Kings 19:19).A tomin ci leng Topa Pasian minthan na ding, cih hi ngiat mai hi. Pasian minthan na dingin thungen ahih manin a thungetna kidawng hi. Pasian in Israelte ateelna pen hih hang ding hi-Minam khempeuh tungah Pasian min athan na ding! Tua hi-in, Hezekiah in Pasian minthan na ding ngiat mah, ci-in thu anget ciang in a thungetna ki dawng hi. Pasian minthan na ding in thunget nate hong kidawn ciang in ei zong ki sumh tuan hetloh hi hang.\nPasian in ‘minthanna’ teng a deih hi bek-a, hamphat na teng ahih leh ei mah hong pia lel hi. tua hi in, Pasian minthan na dingin na lianpipi ngen le hang Pasian in i thungetnate hong dawng ding a, hamphatna te ei a ding hong hisak ding hi.Makai te in laisiangtho thei-in Pasian zia leh tong thei limlim le hang i buaina leh i lungkhamna tampite hong vengpah ding hi.Pasian deihna tawh kituak-in thu i ngen thei pan ding a, I mite zong Pasian deihna tawh kituak mahin ki makaih thei ding hi. Ei hoihsak bang hilo, ei upmawh thu tawh hilo-in Pasian deihna tawh kituak in lampi maan ah i makaih thei ding hi.\nHezekiah In A Mite Hanthawn\nLauna leh dipkuatna tawh a kidim i mite, lamet na a nei nawnlo i mite, koici kalsuan ding cih zong a thei nawnlo i mite a hanthawn ding hi le hang i koicih hanthawn tam? Kammal hoih nono zang in i hanthawn tam? Mihing hihtheihna khatpeuh lak-in i hanthawn tam? Makaite pilna leh siamna, neih leh lam khatpeuh bulphuh-in i hanthawn tam? Hezekiah in a mite Pasian thu tawh hanthawn hi. Na dang khatpeuh tungah a upna/muanna uh a koihloh na ding uh, Pasian tungbek ah a lametna uh a koih na ding un hanthawn hi.\nKoici bang in hanthawn hiam cih leh, thahat unla hang un. Assyria kumpipa leh a galkapte hang in lau kei unla lungkia kei un. banghang hiam cih leh amah apanpih te sangin ei hong panpih pa vanglian zaw hi. 8 amah a panpih pen mihing khut hi lel a, ahi zong in ei hong panpih ding leh gal hong dosak ding pen Topa i Pasian a hi hi, ci hi.tua ciang in Judah kumpipa Hezekiah thugente hangin mipite lungmuang uh hi, ci hi( 2 Chro 32: 7-8).Hih bangin Hezekiah in amite a hanthot hangin amah a laulo hilo hi.\nLaupi pi mah, ama launa sangin Pasian a muanna a lianzaw hi bek hi. Pasian upna tawh Pasian min mah paulam in a mite hanthawn ahih manin ama hanthotna hangin lungmuanna ngah takpi uh hi. Tua ahihman in mihing mitmuhna tawh Hezekiah pen muanhuai lua khol ta keileh ama zung azuih suaksuak ding uh haksa salo uh hi. Ama hanthotna pen amite a dingin thaza, han na, Lawpna, khamuanna, leh lungmuanna suak a hih man in a galpa uh bangzah ta-in thahat mah ta leh kihta nawnlo uh hi.\nHezekiah Galzawh Na\nHezekiah galzawhna mun pen galphual hilo hi. Pasian mai a thungetna tawh gal a zo hi zaw hi. Galvan leh galhiam tawh galdo lo a, a khuuk tawh galdo zaw hi. Itna tawh a kidim vantung kumpipa maiah a va khuukdin leh gitlohna tawh a kidim Assyria kumpipa mai ah khuukdin kul nawnlohi. Thahatna tawh galdo lo a, kiniamkhiatna tawh galdo zaw hi. Mihing tha tawh galdo lo a, Khasiangtho tha tawh galdo zaw hi.\nPasian mai ah kiniamkhiatna tawh apuan balkeek ahih manin ama kumpigam ki balkeek nawnlo hi(saul kumpipa kiphasak ahih manin a kumpigam ki balkeeksak hi). Assyria kumpi Shalmaneser (272-722 BC) nung a zuih sangin Pasian nung zui in Pasian bek mah pom tentan zaw hi. Tua ahih manin Topa in amah ompih a, a sep peuhpeuh ah gualzawhna pia ahih manin Assyria kumpi Shamaneser nangawn zo a, Philistine-te zong zo gawpin Gaza dong la zo hi.\nTua zawh kum 10 khawng khit ciang in Assyria kumpi Sennacherib tawh hong khangkhia a, Hezekiah tawh a kido ding in hong om leuleu uh hi. Sennacherib thahat in kihtak huai mahmah ta leh Hezekiah in Pasian bek mah hong mai-et hi. Assyria kumpipa mai-a a pai sang in Kumpite kumpipa mai ah a va pai leh na baihzaw a,zong na nuam zaw hi. Itna tawh a kidim Pasian mai ah a va din leh zumh leh hiam mai ah tai kul nawnlo hi. Khua-ul sisan tampi tawh gal a dong ding sang in gamdaih na mun ah Pasian tawh hun la khawm ahih manin gualzawh na vuicing zaw ngah hi( 2 Kings 19:1). thunget na tawh galdo ahih manin a sep ding taktak teng Pasian in sepsak ziau hi. Pasian in sepsak ahih manin mihing ngaihsut theih/ngam loh zah dong in gualzawh na ngah hi.\nGualzawhna Taktak Pasian Kiangpan\nMi i muan ding sangin Pasian muan ding hoih zaw a, galvan tampi i neihsang in upna i neih ding thupi zaw hi. Upna lo tawh i kimuanna (galkap te), i cidam thahatna, leh i pilnate guaksuak lel dinga, upna tawh a kalsuante ahih leh guaksuak ngeilo ding uh hi. I mailam hun khempeuh a khensat pen Pasian ahih man in ama khut sungah kinga hithiat lelni!\nHezekiah in na dang khempeuh sangin Pasian muangzaw a, a vaikhempeuh Topa a ap ciang in Pasian in Hezekiah kiangah, na galpa ama namsau tawh ka puksak ding hi, ci ziau hi(2 Kings 19:7). A cihmah bangin hihtakpi hi. Tua bang Pasian muantaak taktak sa ing. Topa tungah na vaiteng ap in. Amah muangin . Amah in hong sem ding hi, ci- a hoong kamciam mangngilh kei ni(PS 37:5). Tua banah Pasian bangci lai hiam cihleh kei leh kei ka kikhualna leh ka nasempa David ka cihna-in Jerusalem khuapi ka huu ding hi, ci lai hi( 2 Kings 19:34).\nTua ciangin Pasian in a vantungmi khat sawl a zankhat thu in Assyria galkap 185,000 thatsak hi. A kumpipa uh bel tawl khat sung suakta sam hi napi, tua zawh kum 20 khit, khat vei, Nineveh khua ah a pasian Nisrok bia-a a mai ah a kunlaitak-in ama tate ngiat ahi Adrammalek leh Sharezer in suamlum ziau uh hi( 19: 35-37). Sennacherib in Hezekiah kiangah na Pasian in hong huun zo kei lua in teh, ci-a a zahpih mahmah hi na pi (19:10-13), a taktak-in ama pasian Nisrok in a biakinn sung tektek ah amah a huu zolo na hizaw gige hi.\nTua hi-a, Hih Hezekiah leh Assyria te kidona i et ciang in kumpi khat leh khat, galkapte leh galkapte a kido uh hilo zaw a, Israelte Pasian leh Assyria te pasian a kido uh hong himai hi. Kua pasian in Israel Pasian zo ngei ding ahi hiam? I biak Pasian ei lamah hong pan khit nung sang, kua in hong langpan zo ding uh a hi hiam(Rom 8:31). Hih thu tawh kisai Joshepus in a genna ah bel Assyria galkapte in meimatum vei mang uh ahihman in galphual pan a ciahkik uh ahi hi, ci hi (Ant 10:2-5).\nHerodotus in bel, Assyria-te giahphual ah zusa tamlua mahmah a, a thalkhau te uh, a saili kuangte uh, leh a lum tawina savunte uh neksak mang uh ahih manin galvan nei nawnlo uh hi. tua kawmkal ah Babylon gamah ciahkik loh phamawh hi, ci hi (Bk 1, 1421). Hih bangte pen Pasian umlote muhna hi lel a, a sungah Pasian in a lamdang tak-a nasem hih lam a theih khak loh man uh maw, a up noploh man uh maw- thu tuam tuam hanga hih banga a gelh uh hi lel hi. Tua-hi a, LST gen mah bang in Pasian in a lamdang tak- a na a sepna tawh gualzawh na a pia a hi hi.\nHezekiah Kum 15 Kiletsong\nHezekiah in kumpi asep in kum 25 phapan hi. Ahi zongin kum 40 a phakma in, khat vei, sihzah dong dingin cina hi. Lupna tung ngakin gim mahmah-a a om laitak kamsangpa Isaiah hong pai hi. Gim mahmah-a a om laitak kamsangpa pai ahih manin nuam mah mah kha ding hi. Kamsang lianpen khat hi lai! kamsangpa in zong damsak pah thei kei phial zong in thu hong ngetsak leh ka dam ding hi, cih upna nei lua ding hi.\nEi zong i cinat ciangin i muan mahmah biakna siate khatpeuh in hong veh le uh nuam mah mah hi hang. Amau thu-a hong veh pak kei phial uh leh zong inn ah i sam-a thu i ngensak hi.Pasian nasem, i cihte uh ahih man in thu hongngetsak ding uh pen i lamen mah mah hi. Tua mah bangin Kumpi Hezekiah inzong kamsang Isaiah a pai ciang in lametna tampi nei kha ding hi.\nAhi zongin a lamet bang hi hetlo ho.Isaiah in thu a ngetsak ding cih thadah Hezekiah kiangah, na si ding hi.Nungta lo ding na hih manin na innsung vai hoihtak hawm in, ci-in ciahsan kik pah ziau hi( 2 Kings 20:1). Cina gim mahmah khat kiangah na si ding hi, va cih zong acipa a ding in lah nuam ken teh, a cinapa a dingin zong nuam kei zaw lai in teh! Mimawkmawk khat ih cih hilo lai, Pasian kamsangpa cih hi lai lai!\nHezekiah aw, na si ding hi, a kicih in Hezekiah kum 40 pha nailo hi. Kumpi a sepzawh lah sawt lua nai hetlo; lah khanglai mah mah. Nasep haksa teng a zokhin panpan, a gam zong nuam a sa dinga kipan pan hi lai ahih manin sinuam nai het lo hi.Tua hih manin kawm lam nga-in thu hong ngen pah hi. Kap ngekngek kawm sa-in thungen -a Topa aw, Hong ngaihsun dih in. Hong phawk dih in. Na mai ah thumaan na tawh ka nungta a, na tungah citak-in na muhna ah nahoih bek kasem hi, ci hi.\nHezekiah in Topa aw, na muhna ah a hoihin ka gamta hi, ci ngam hi. Mite’ muhna ah, ci hetlo hi. Pasian muhna ah ahoihin ka gamta hi, ci-in Pasian tungah ci ngak ek hi.Mi muhna ah zong a hoih-a gamta hihman in ki neih hetlo ahihna ,Pasian zahtak taktak ahihna,makai citak ahihna kimu thei hi. Makai hoih in mimai-a a gamta zia leh Pasian mai-a a gamtat zia ki lamdang sak lo hi.\nTua bangin thungen ahih manin Pasian in Isaiah sawlkik hi. Isaiah pen tualaitak in kumpipa huang sungah omlai hi.Hezekiah kiangah Isaiah in bang hong ci hiam cihleh Pasian in na thungetna hong za-in na khitui te hong mu hi. Hong damsak pelmawh ding a, tu zawh nithum khit ciang in Topa biakinn ah na kikhawm zo ding hi. Kum 15 hong nungta sak beh ding a, Assyria kumpipa khut sung panin hong honkhia ding hi. Ama min leh a nasempa Daivd acihna in hih Jerusalem khuapi zong hong hu ding hi, ci hi( 2 Kings 20:5-6).\nTua hi a, Hezekiah pen kum 15 ki letsong hi. Kiletsong cih ciangin angahloh ding pi angah hi masa lo-a, kum 15 nungta lai ding ahihna Pasian in a theisak ahi hi. Kum 15 bek nungta lai ding ahih man in a innsung vai hawm hen, aci ahi hi.\nHezekiah Thanem Nate\nZeisu longal mihing kicing i om kei a, paubaanna neilo taktak makai zong i om kei hi. Mihing mah uh ahih manin makai hoihte zong thanemna nei uh a, Khialhna tuamtuam leh ki cinlahna tuamtuam zong nei uh hi. Hezekiah zong kumpi hoih pen khat, Pasian pahtak pen khat ahih hangin thanemna pawlkhat mah na nei ve ve hi.\n1) Hezekiah in Pasian muanglah: Pasian kamsangpa Isaiah tungtawn in Hezekiah dam ding, nithum khit ciangin kikhawm zo ding acih hi napi Hezekiah in umlah tei tei hi.Topa aw, hong damsak takpi ding na hih leh, nithum khit ciang in kikhawm zo takpi ding ka hih leh ‘lim'(‘sign’) khat hong lak in, ci hi. Tua ciang in Isaiah in Pasian in agen bangin hong damsak takpi ding ahih manin ‘lim’ khat hong lak ding hi: Ni liim degree 10 Mapai leh ut maw, Deree 10 nungkik zazw leh ut, ci-in dong hi. Tua ciang in Hezekiah in degree 10 a mapai ding pen lamdang lua khol kei; degree 10 hong nungkik sak in, ci hi.\nTua ciang in Isaiah in thungen a, Topa in a thungetna dawng pah hi. Ni liim degree 10 nungkiksak hi.Pasian cih bangin muang ziau leh na lamdang ngetnget kul se lo ding hi. LST sungah na lamdang tampi te pen Pasian a muanzawh loh hang ua piang a hi hi. Gtn: Gideon in Pasian muanglah ahih manin na lamdang pawlkhat na ngen pahpah hi.Pharisee-te in zong Zeisu umlo uh ahih manin na lamdang na kal uh a, ahi zong in Zeisu in na laklo lel hi. Pasian tungah na lomdang i kalh leh i upna neu lai ahih zawkna phawkni.\nLST in hong gen bangbang umsuk ziau le hang na lamdang kalhkalh kulnawn lo a, upna ah i picing zaw semsem ding hi. Na lamdang a kalphot te in kalden uh a, na lamdang lamen den uh ahih manin Pasian a muanzah dingun muang zolo uh hi.Na lamdang mah kal tawntung uh ahih manin upna tawh a kalsuan hi nawnlo uh a, muhna tawh a kalsuan hong suakta uh hi. Ei Pasian tate pen Paul gen mah bangin Muh na tawh hilo-a upna tawh a kalsuante i hihi (2 Korin 5:7). Banghang hiam cihleh mulo pi-a upna ah thupha om zaw a, Pasian lungdamna ki cing zaw hi( John 20:29).\n2) A hauhna tung ah a lungmuan na ki nga: Hezekiah in Babylon pan-a hong pai taangmipa ahi Marduk-Baladan tungah aneihsa ngun koihna, a vanmanpha koihna khempeuh a vek-in lak hi. Ka neihlian pen Pasian hi, acih ding sangin ka gamh ka go pen hih hauhna teng hi, a ci hi gige hi. Isaiah in Hezekiah kiangah, tua Marduk-Baladan kiangah bang teng lak na hi hiam, a cih ciang in Hezekiah in, Ka neihsa khempeuh ka lah loh omlo hi, ci hi. Hezekiah in aneihsa teng tawh a kisial mah mah ahi hi)2 Kings 20:12-15).\nPasian a muan ding sangin a neih le lamteng muang zaw kha a, Pasian a neihna hang a ki sialh ding sangin a hauhna teng tawh kisial zaw hi. Tua ahih manin Pasian in Hezekiah kiangah, na inn sunga hauhna khempeuh, na pu na pa’ kholsa khempeuh, Babylon gamah ki paipih mang ding a, bangmah cian nawn vet lo ding hi. Na tu natate zong sal-in kai ding uh a, Kumpipa inn sungah nasem ding in kiget ding uh hi, ci hi( 2 King 20: 16-18) I kimuanna pen Pasian ahih kei leh piangthak makai hoihlo ihihna kilang pah hi. Thu i ip theih kei le zong makai hoih i suak kei ding a, Gimna tampi in hong nungzuih zaw lai ding hi.\n3) A tapa pantah lo: Hezekiah in innsung vai hawmding sangin gamvai hawmnuam zaw hi. Jerusalem khuapi a ding in bual khat bawlsak a, khua pua lampan in lei sung ah leilet to-in tuilak sak a, Jerusalem khuapi bangmah a kisamlo dingin vaihawm hi( 2 Kings 20:20). Ahi zongin a innsung vai hawm hetlo citciat hi.Hezekiah in a innsung vai ding hawm taktak hi leh a tapa Manasseh kumpi hoihlo pen khat suak hetlo ding hi. Pasian in Hezekiah kiangah na innsung vai hawm in, na si ding hi, a cih-in a tapa Manasseh pen kum 7 khawng pha pan ding hi. Manasseh kum 7 pha ta hi na pi, Ki pantah mel lo hi ding hi ven Pasian in Hezekiah kiangah na innsung vai hawm in, a ci hi ngel hi. Manasseh kum 12 a phak ciangin a pa Hezekiah in kumpi-in koih a, amah tawh kum 10 sung khawng mangkhawm uh hi. Tua khit ciang in Hezekiah si a, Manasseh kia in Judah gamhong uk hi.\nHezekiah pen kumpi hoihpen khat, Pasian pahtak pen khat ahih manin a tapa Manasseh ahih leh kumpi hoihlo pen khat hong suakhi:-1) Manasseh in apa suksiat milim biakna taute hong bawlkik a, 2) Baal pasian biakna taute hong lamkik hi; 3) Asareth nusian biakna taute zong hong phongkik a, 4) vantunga om khempeuh bia-in 5) tuate’ na sem hi; 6) Topa innsung na ngawn ah milim biakna taute lam a, 7) Topa innsung siangthomun nangawn ah nikha aksite a biakna ding in biakna tau lam hi;8) A tapa khat zong meihal biakpiakna-in zang a (Judahte thangthu ah a tapa tawh meihal biakpiakna a nei kumpi nih bek om hi: Ahaz leh Manasseh),9) Mailam thugenkhol thei te thu dong in ,) Dawisate, 11) Dawilawm neite leh aisan theite thu dong ahih manin Pasian hehsak a, Topa mai ah siatna tampi bawl lai hi; 12) Topa in David leh solomon tungah hih Jerusalem khua-a ka innsung-hih lai mun tektek ah kamin ka thangsak tawntung ding hi, acihna mun tektek ah Asherah nusiam milim koih sawn sawn hi; 13)Pasian theilo minam sangin Manasseh makaihna tawh Judah te tatsia zaw uh a, Pasian thukhenna a thuak minamdangte sangin zong muhdah huai zaw lai uh hi( 2 Kings 21: 1-11).\nHih zahta-a a sia Manasseh pen kum 7 a phak dong Hezekiah in pantah mel lo hi ding hi ven, Pasian in Thupia-in na innsung vai hawm in, a ci ahi hi. Hezekiah in kum 15 bek neilai a hih lam thei ahih manin a tapa tawh kumn10 sung mangkhawm uh hi. A tapa pen kumpi-a a ki koih loh ding lau lua hi ding hi ven , kum 12 khawng pha panpan na pi, amah tawh kum 10 sung bang a mangkhawm ding in bawl samsam hi. Pasian thu leh la a pattah ding kimlai, a kumpi hihna a taan loh na ding in pantah zaw kha hi. Pasian in, na innsung vai hawm in, a cih pen khathu ah a innkuan hoihtak bawl pha ding, ‘ready’ sak ding, a cih hi na pi’n , Hezekiah in ci le sa thu bek na enkha ahih manin neu lai mah mah napi Manasseh kumpi a na semsak keei, ci le sa thubek ah a pantah keei ahi hi.Tua ahih manin Manasseh pen hihzah ta a hoihlo kumpi khat hong suak a hi hi.\n4)Hezekiah thuakding daan. Hezekiah acidam ta cih a zak ciangin Babylon kumpipa in a nasempa Marduk-Baladan tung tawnin Hezekiah letsong puaksak hi. A taktak in letsong puak ngiat-a pai hi masa lo a, lawm/pawlpih zong a pai ahi hi. Babylon kumpipa in Assyria kumpipa do nuam a hihman a pawlpih a zong kawmkawm a hi hi. Tua banga hong pai pen Hezekiah in na limbawl lua mahmah hi.Judah gampen gam neu khat ahih hang in thuneu tuan lo hi, cih a lahnopna-in a neihsa teng, a kham a ngun teng, a pak namtui manpha teng, a galvan teng, — a vek in lak ziah ziah.Mi mawkmawk theih loh ding a ki koih khempeuh zong lakmang a, a lahloh khat zongom lo hi.\nIsaiah in Hezekiah kiangah, na lengla te in bang gen uh hiam, koi pana hong pai hi ung , ci uh hiam, a cih ciang in Hezekiah in, Babylon gampek pana hong pai uh hi, ci hi. Isaiah in, na inn sungah bang teng mu uh hiam, acih ciang in Hezekiah in, ka innsunga om khempeuh mu uh hi. Ka van manpha khempeuh a muhloh uh omkei, ci-in dawngkik hi. Tua ciang in Isaiah in Hezekiah kiangah, na inn sunga na neihsa khempeuh, na pu na pate kholsa khempeuh, khat zong kisit lo ding a Babylon ah ki paipih ding hi. Na tu nata te zong sal-in kai ding uh a, kumpi inn sung a nasem dingin kiget ding uh hi,ci hi(2 Kings 20:12-19).\nSihna sang in kiget ding cih pen a utloh zawk uh hi a, a tu a tate kiget ding cih pen suan leh khak nei nawnlo ding , a khang uh mang ding, cihna hi pah ahihman in hamsiat na lak ah a utloh pen khat uh a hi hi. Ahi zong in Hezekiah in tua hamsiatna a ngahkha a hi hi. Pasian a muan ding sangin a neihsate a muanzawkna leh thusim im theilo-a a vek-a a genkhiatna hang in hih banga hamsiatna thuak a hi hi. Tua banah, a innsung vai a hawmloh na hang in zong hamsiatna a ngah a hi hi.\nHezekiah in BC 715 pan in 686 kum dong Judah gam uk a, Kum 29 sung uk hi. Amah kia in kum 20 sung uk a, a tapa Manasseh tawh kum 9 sung uk khawm uh hi. (BC 695-686). Ama uksung in kamsang Isaiah leh Micah-te in Judah gamah Pasian nasem uh a(Isaiah 1:1; 37:21; Mic 1:1), ama a ding in Pasian thu tampi tun uh hi. Hezekiah a sih ciangin David tate kivuina han tungnung ah kivui a, Judah mi khempeuh leh Jerusalem khuami khempeuh in pahtawi uh hi( 2 Chro 32: 32-33).\nHezekiah thunget na zah a thungetna minthang tamlo a, ama thungetna bang thungetna ki dawng pah zong tamlo hi. Ama hangin cikmah hun-a om ngeilo leh cikmah hun-a om ngei nawnlo ding na lamdangte ki mu thei hi. Gtn: Ni liim leh om! A pa Ahaz pen kumpi hoihlo pen khat hi in a tapa Manasseh zongkumpi hoihlo pen khat a hi hi. Judah kumpite thangthu ah a tapate uh meihal biakpiakna ding a a pia zong hih kumpi tegel bek mah hi a, Hezekiah pen hih kumpi hoihlo pen tegel kikal-a kumpi siem ahih man in ama a ding in haksa phadiak ding hi. Ahi zong in Khasiangtho thamah tawh gualzawhna ngah a, a thanem nate hanga Pasian Thukhenna te zong ama khan sung in thuak kha lo hi. Dr. Lian Muan Kim\nPrevious: Myanmar, Zogam le Zomi te’ zawnna ~ Pau Sian Lian\nNext: Malaysia, KTMB Quaters meikanggawp, mi 30 val innneilo dinmun tung


timestamp: atn

url: =Titus 3 | Siantongluan.net\nTitus 3 |\nNa mite in hong uk kumpite leh aana neite thu mangin, thuhoih khempeuh a sem dingin a kigingsa-in a om ding uh phawksak in la,\nkuamah gensia loin, mite tawh kilemin kikhawl thei-in, lungsim nemin, mi khempeuh tungah a dikna ding uh na gen in.\nBang hang hiam cih leh eite zong nidangin haitatin, thumang loin, vakvai-in, duhna deihna a tuamtuamte thuaklahin, thusia leh enna lungsim tawh a gamtate, mite in hong mudahin, eite khatlekhat zong a kimudah ngeite ihi hi.\nAhi zongin eite hong Honpa ahi Pasian itna leh a migitna thu hong kilat ciangin,\namah in eite hong honkhia hi. Eite in na hoih i sepzawhna hangin hong honkhia hiloin eite tungah suahtakna leh nuntakna thak a hong pia Kha Siangtho in hong sawpsiangna hangin a hong hehpihna tawh a hong honkhia ahi hi.\nPasian in eite hong Hon Jesuh Khrih hangin eite tungah a kicing takin Kha Siangtho hong pia ahih manin,\nama hong hehpihna hangin Pasian tawh kilemin i lamet nuntak tawntungna a ngah thei ihi hi.\nHih ka thugente a man mahmah ahi hi. Tua ahih manin Pasian thu a um mite in gamtat hoih a neihtheihnadingun hih ka hong thugente na lim ngaihsut ding ka deih hi. Ka hong thugente a hoih hi a, mite-a dingin a manpha vive ahi hi.\nAhi zongin a haihuai thu kiselna, min kigual deudau khangsimna, kitotna, thukham kitotlawhna cihte na pelh in. Tuate a kimanna a omlo, a mawkna thu hi lel hi.\nKitot, kikhenna ding a piangsak mite pen khatvei nihvei bang na hilh khit ciangin kisukha nawn vet kei in.\nTua bang mite a kisiakhin hi a, a mawhna un a khialhna uh a kilangsak ahihna thu na thei in.\nArtemas ahi a, Tikhikas ahi zongin khat peuhpeuh nang kiangah ka hong paisak ciangin, Nikopolis khua-ah phalbi sung omsawm ka hih manin, kei omna tua khua-ah nong paitheihna dingin hong hanciam in.\nSitni Zenas leh Apollos-te a khualzinna uh manlang takin a paisuak theihna dingun na hihtheih bangin na huh in la, lamkalah kisapna bangmah a neihkhak lohna ding uh zong na thei in.\nI mite ommawk loin, thu kisam a phamawhte huh thei-in, na hoih na phate a septheihna dingun na hilh in.\nKei tawh a om mi khempeuh in nang hong hopih uh hi. Thu upna sungah ei hong itte khempeuh na na hopihsak in. Note khempeuh tungah Pasian hehpihna thupha hong tung ta hen.\nTedim Lai Siangtho / Laibu: Titus 3


url: =Lai tawh Pasian na sepna ~ Jacob Mung :: ZOMI DAILY\nposted on 30 August 2016 at 8:00 am Lomkholna: Article, Biakna\nPasian thuthuk a thei mipil misiam Thomas A Kempis in lai tawh kisai hi bangin gen ngei hi. “Tuisik haikhat piakna tawh thaman ngah ding ihih leh tawntung nuntakna a pia ding laibu a veng a pam, a lawm a gualte khut sungah a tun nading a semte in thaman ngah loin omthei ding ahi hiam” ci ngei hi. Hih in eite ading a ngaihsuthuai mahmah thu khat ahi hi. Lai nasepna in Pasian’ teel (elect) le sap (call) mite sep ding ahi hi. Lai nasepna a thupizia a nuai-a bang ahi hi.\nThu Khatna: Pasian in laibu thupisa hi\nI Lai Siangtho mahmah pen “Laibu”, “Laizial” cih bangin Lai Siangtho bu 34 sungte ah 180 vei bang kimu thei hi. “A kigelh mah bangin” “hih thute gelh in” cih bang kammalte 400 vei bang kimu hi.\nA beisa thute, tuhun thute le mailam hunte tawh kisai thu le late laibu ah kiciamteh hi.\nPiancil 5:1 “Hi laibu in Adam khang tangthu kiciaptehna hi” ci-in gelh ngeuzen hi. Mangmuhna a lian 22 i a nunungpen tang lite sungah “laibu” ci-in gelh ngiat hi. Hihte i et ciangin Pasian in laibu ahih keileh lai nasepna thupi sa-in tua tungtawnin hong hopih hi, cih thu kimukhia thei hi.\nLaibu in mite thapiakna, pilna piakna, lamlahna le thalak nading a kigelh kibawl ahi hi. Jesu in a nungzuite kiangah vantunga laibu sungah na min uh a kigelh manin lungdam un (Luke 10:20) ci hi. Cihnopna ah a kiphiat nawn lo ding, a kip, a kician thute i ciaptehna-in lai ahih keileh laibu kizang hi.\nMailam hunte tawh kisai mite in i theih nadingin Pasian in laibu sungah hong ciaptehsakin tua tungtawnin a theithei ihi hi.\nTua hi a, laibu le lai nasepna pen Pasian in thupi a sak a zat mahmah nasepna ahi hi. Tua ahih mah bangin Pasian a um mite ading lai nasepna thupi hi.\nThu Nihna: Mite lungsim zo hi\nRussia gam ah communist hong kipatkhiatna makaipa ahi Lenin (amin taktak pen Vladimir Ilych Ulyanov) in mipi kikhopna mun 20 ah thu ka gen sangin hih laidal khat hawmkhia leng ka thu in bunzaw ding hi a cihzah khatin, 1907 in mi 17 tawh communist upna hong dinga, 1917 tak teh 40000 ngahta hi. 1990 Berlin kulhpi hong kicip taktak ciangin leitung bup ah mi 5 ah 1 communist upna nei mawk hi. Communist upna a pun a khan nading Soviet kumpi in kum khatin sum dollar trillion thum bang zang ziahziah ngam mawk uh hi. Pasian thumaan a thei, a nei thu-um mite in hihte nasepte tungtawnin ngaihsuthuai le sep le bawl ding a thupitziate phawkhuai mahmah hi.\nA beisa kum 150 kiim pawlin American mi Daniel Webster in hih bangin gen ngei hi. “Hih gam sungah Pasian thu in hong zel lo hileh siatna in bangci bangin mun la-in gam sungah siatna om ding cih pen kingaihsun thei hi” ci ngei hi.\nNgaihsut piakna, upna thute telsak theih nading lai nasep in a kicianpen le a muibunpen ahi hi.\nThu Thumna: Tangthu Kikhelsak hi\nLaibu hoih i cihte in tangthu kigelhna cih bang bek hi loin mite ngaihsutna puahpha in, kikhelsak hi. Leitung tangthute sim lehang Thuciam Lui sunga Josiah, Thuciam Thak sunga Jesu cihte a kipan a hunzui-a kikhelna lianpite in lai nasepna hang ahi hi.\nTu khanga mite ngaihsutna, upna, uplohna, kikhelna a bulpi in lai nasepna hang ahi hi, ci-in Billy Graham in gen ngei hi. Laikung in namsau sangin vanglianzaw hi, cih paunak in manpha mahmah hi.\nA thu a la tomno khat hiphial taleh a deihna, a khiatna kicing le thupi mahmah ahihlam i theih ding thupi hi. Lai Siangtho sunga Topa thungetna, Mualtung thuhilhna cihte in hong bun mahmah hi.\nEurope gam sungah Nazite hong thahat tak uh teh, Mangkang mite patau lunghimawhin a om laitakun Winston Churchill in “hite i tuahna mun khempeuh a mual a guam ci loin do ding hanga, lel ngei lo ding hi hang” ci-in a hanthohna lai tawh gelhin hawmkhiatna tungtawnin a gam sungah kikhelna hong om hi.\nA kigen thu late lai tawh ciamtehin sepkhiatna tawh tangthu kikhelsak zo hi.\nThu Lina: Nuntakna Kikhelsak hi\nBiakna laibu tungtawnin a piangthak mi bangzah om ding cih kisim zo lo ding hi. John Wesley in Luther’ laibu gelh Galati Hilhcianna tungtawnin kikhel hi. John Newton in salzuak nasep semin tembaw tung a tuan laitak, Thomas A Kempis’ laigelh Khris limpha ciinnal (The Immitation of Christ) laibu a simna tungtawnin piangthak hi. Hudson Taylor in biakna lai a simna tungtawnin piangthak hi. George Mac Donald’ laigelhna tungtawnin CS Lewis hong kikhel hi. CS Lewis’ laigelh Mere Christianity laibu tungtawnin Charles Colson piangthak hi. Sadhu Sandar Singh in Thuciam Thak a simna tungtawnin piangthak hi.\nTua hi a, tuni a kibawl laibute tungtawnin a hong tung ding kum 10 le 20 sungah gahpha kimu thei ding hi.\nThu Ngana: Pawlpi Kilamsak hi\nThuhilhkikna 31:9-13 sungah, Moses in thukhamte gelh in, Israel mi Siampite le makaite tungah, “Hih thukhamte, kum 7 a cin simin mite kaikhawmin mipi (numei naupang a kipan) tungah na simkhia ding uh hi. Tua hileh a tawntung Pasian thugente za-in zahtak zia ding a thei ding uh hi,” ci-in vaikhak hi.\nKhang khat khit khat Pasian thu tawh mite khangto-in a picin nading laibu in a kul le a kisam mahmah ahi hi. Martin Luther in kipuahphatkikna nasiatakin hong bawlnate ama’ gelh laibute tungtawnin Europe gam sungah hong kizel hi.\nPasian’ Kammal Lai Siangtho hitale, upna laigil tawh kisai laibute hitale, Pasian nasemte tangthute le kha lam tawh kisai laibu, Magazine ah thului hoihte tungtawnin thangahna le kipuahphatna thalakkikna hong piang hi.\nThu Gukna: Sawtpi Kimang hi\nCampus Crusade for Christ a phuankhia Bill Bright in hih bangin thugen ngei hi. “Thugen ding le laigelh ding hong kiteelsak hileh laigelh ding teelzaw ding hing. Banghang hiam cihleh thugen pen kimangngilh ziau-a lai ahih leh sawtpi nungta hi.” ci ngei hi.\nLai nasepna in sawtpi kimang hi. Khatvei a kibawl nakleh kimangsuak pah lel hi. Thu le la a ciaptehhuaite lai tawh kiciamteh tangtang hi. Lai Siangtho sungah zong hi bangin hong gen hi. “Lai tawh kiciamteh leh a thu kikhel nawn lo ding hi (Dan. 6:8)”.\nPuritan’ laigelh Thomas Brookes in hih bangin gen ngei hi. “Thugenpa in a gentheihloh hangin laibu in mun khempeuh ah gen thei hi. Hangsan takin gen ngam hi. Tua ban ah thugenpa a sih ciangin ah zong gen lailai ding hi,” ci hi.\nThu Sagihna: Mite a lunglut ciang bekin thugen pan hi.\nLaibute a kikoihna mun peuh ah om hithiat lelin mite in a lunglut uh teh kisim hi. A lunglut lo mite tungah zawhthawh thu tawh simsak lo hi. Khatveivei hehsak thei, a zaknoploh thute gen thei hi napi a simpa/nu tawh kizopna hoih den hi. Khatvei simna tawh a tel lote in sim kikkik thei lai hi. Gal le sa hangin Serbia gamsung kisiacip zihziah hi. Tua gam ah gal a ven khit a sawt loin Pasian thu-um mite a zahnih kibehlap hi. Serbia Pastor khat in a genna ah,”Ka gamsung uh ah Pasian thu-um mi tunai-a hizah ta hong kibehlapna pen a beisa kum 500 sunga kihawmkhia laibu zah tunai kum 5 sungin kihawmkhia zo ahih hang hi” ci hi.\nThu Giatna: Pasian nasepna khempeuh panpihin huh kawikawi thei hi.\nRadio, TV, Mi cimawh huhna, Thugenna, Thuhilhna, Pawlpi phuhna, Counseling bawlna cihte ban ah Pasian nasepna a kici khempeuh lai nasepna tawh nasiatakin kisemkhia thei hi. Nasep kipatma a thu a late zaksak kholhna, nasep silbawlzia le nasepna khempeuh a nungzui dingin lai mah tawh kician takin kisem thei hi.\nThugenna thupizaw maw, ahih kei leh lai nasepna bek mah thupizaw maw cih dotna ah vanleeng in kha (wing) nih a kisap mah bangin a niha kisam tuak ahi hi.\nKhris Pawlpi a khantoh nading, a picin theih nading le gupkhiatna thupha mun khempeuh ah a kizelh theih nading lai nasepna in a kisam mahmah a thupi mahmah nasep ahi hi. India gam sungah Pasian thu-um mi a tawm mahmahna mun khat ahi Orissa ah mite hong kikhel theih nadingin lai nasepna tawh nakpi ka hanciam uh hi, ci-in Amar Jyothi in gen ngei hi. Lai nasepna in mite ading phattuamna, kikhelna, khantohna le picinna neih theih nading ahi hi.\nThu Kuana: Pasian nasepna tangzaisak semsem hi.\nThugenna, thuhilhna i cih in mikhempeuh septheih hi khin lo hi. Ahi zongin mi khatpeuh in laibu hawmkhia thei a, tua tungtawnin mitampite in phattuamna ngahlawh uh hi.\nPasian mizat mi minthang tampite thugente zong kiza kim zo lo a, ahi zongin amau thugente laibu-in hong kibawl takteh tua thuphate tungtawnin hamphatna kingah thei hi. Lai nasepna in khuapi sung bek tuh loin khuaneu khuata lamdung kongzing ciangtanna om loin mun khempeuh ah phakim zo pen hi.\nThu Sawmna: Leitungbup ah lungdamna thu kizelsak hi.\nThu-um mite khempeuh in i theih le i zuih ding thu in,”Note in Jerusalem, Judea gam, Samaria gam le leimong dongin ka teci na hi ding uh hi (Sawl 1:8)” cih kammal phawk den ding hi hang.\nCanada gama Pasian nasem minthang Oswald J Smith in leitungbup ah kum 50 val gupkhiatna thu a tangko khit teh “leitung bup ah Pasian hong Gupkhiatna thu a kizelh theih nading lampi khat bek om a, tua in lai tawh sepkhiatna hi” ci-in hong pulak hi.\nUS center for World Mission pan Pasian nasepna ah a thupipen in banghiam ci-a dotna a kineihna ah Lai Siangtho le lai tawh nasepna mah in muibunpen thupipen hi ci-in Pasian nasemte in kithukim diam uh hi.\nTopa Jesu’ Lungdamna thupha leitungbup ah mi khempeuh in a zak theih nading Pasian zat pen khat in “lai nasepna” ahi hi.\nTua hi a, Pasian gamlelei a kikek semsem theih nading lai gelhna, lai bawlna, lai hawmkhiatna le lai simna ah mapang khawma i sep kim ciat theih nading deihna le lametna tawh hih thu sawmte kong gelhkhia hi. Hih thului a simkha a kua mahpeuh i biak Pasian in thupha hong pia hen la, lai tawh Pasian nasepna ah Khris le a Pawlpi a kilamthak nading a khantoh nading a pun nadingin lamkhat teitei tawh hong zang kim ciat ta hen. Amen. Jacob Kham Khan Mung (CLC, Yangon)\nPrevious: Vondeih Kep Ding – 49 (Pau Khan Kap)\nNext: 1947 Panglong leh 21st Ce. Panglong Etkaakna ~ Pu Zokhai


url: =ZYA News ~ Gamngai Mucu sanginn meikang :: ZOMI DAILY\nposted on 8 August 2017 at 9:57 am Lomkholna: News, Zomi, ZYA\nZYA ZUM INN PIAKKHIAT NA : ZYA Zum inn thak lamna ding tukal sung ngahna thak te: Nu Vung Khan Huai, Australia Ks. 500,000/-\nZOFA-CUP 2017 : A 12 veina ZOFA-Cup 2017 pen Oct. 23, 2017 ni-in kipan kik tading a Team 16 kum 20 nuaisiah bek kila hi. Team cingkhin ta hi. 1. Nahnuai B C, 2. C R 7, 3. Dalkhai, 4. K B C 5. ZYA Singgial, 6. ZYA Buangkung, 7. Kalay Tonzang Y F, 8. Tahan F C, 9. ZYA Singzung, 10. Guasing B C, 11. E C C M, 12. Pyidawtha, 13. Phai Laipian, 14. Tauleng F C, 15. Mualbeem F C, 16. UMAS Note : ZOFA-Cup 2017 Sponsor Tg. Suan Lam Mang, Myanmar Selected & Chin United FC Player.\nZO TUALLAI THUGENNA : Kalay University ah A Yone Oo leh CNRWGte panpihna tawh Sia Ngul Suan Lian (Ph. D Canditate) in Pu Pau Cin Hau phuat khiat Zo Tuallai/ Laipian lai hongpian khiatna leh a thupina gen khiatna July 31, 2017 ni-in nei a, minam kim kipai-in ZYA panin zong mi 3 kihel thei-in tha kingah mahmah hi. Zomite ading lai thupi hi.\nGAMNGAI MUCU SANGKANG : Zogam Gamngai khua ah Mucu sanginn July 30, 2017 ni-in nitak lamnai 3:30 pm hunpawl in mei-in kangtum cih thu kiza hi. A katna thu kithei cian liannai lo in naupang phattahna Mucu sang mei-in a katna hangin i lungnuam hetlo hi. Topa’n thupha hongpia in ahoih zaw aphazaw a lam kik zodingin hongsiam tahen ci- in ZYA Weekly News pan thupha i paih hi.\nCOLLEGE KAH NUAMTE : 2016-2017 kum a Tan 10 laivuanna ah gualzawhna ngah in College kah nuamte in na Tan 10 laivuanna sang Siapipa/ Siapinute tung panin a kisam formte la in Aug. 9-25, 2017 sungin ngetna kibawl thei ta a, tua ni laplote in Yangon pilsinna zum khen, Kamayut, Yangon ah khak kha ding hi. A kician zaw in athei nuamte 01-\n537677, 01-525612 ah kidawp thei hi.\nKILEM NADING LASAK PAWI : Kawlgam bup kilemna om nading thapiakna tawh kibawl lasak pawi pen Kalaymyo ah Direct in TVte ah suahsak nading haksatna om ahih manin Aung.\n9, 2017 ni-in bawl ding kici pen kizopna leh khua hun hangin October kha kipat tung lamin bawl dingin kigel pha kik a, Kalaymyo huam panin mi 211 kidem in mi 10 kitel dinga, tua 10 sung pan mi 3 kitel pha kik in Kawlgambup kidemna-ah kihel ding ci uh hi. Hih mi 211te a aw entel (toHppf) dingin 10 bek tel ding cih hi.\nKAWLGAM BAWLUNG U-18 : Kawlgam sunga Bawlung kimwlsiam kum 18 nuaisiah (U-18) te Aug. 11-13, 2017 ni ciangin Yangon Thuwuna tualpi ah AC milan U-18 kimawl dingin thukimna nei khinta uh hi. Hih U-18 te pen Sep. 4-17, 2017 sung Kawlgam a kibawl ding Asean U-18 a dingin July 31, 2017 ni panin kisinsinta uh a, Coach (enf;jycsKyf) pen France (Piantit) gammi Banbali hi a, AC milan tawh kisuih khit ciangin MNL pan Shan United FC, Thai U-18 te tawh zong kimawl ding ci uh hi. Kimawl siam mi 26 kitel in hun saupi a kisin den U-18 teamte ahi uh hi.\nH1N1 NATNA : Tu laitak Leitungin hong lausak leh hong kilipkhap mahmah khuahun zui apiang Cisanatna H1 N1 pen tu ni ciang ci na 62 lak ah mi 12 si hi ci-in Cidamna lam pan pulak uh hi. Tua banah huih khamlo, huihdikna-ah lungno lutnatna zong nasia mahmah in, tua natna tawh Zato tung 151 bang omta ci uh hi. I vak suk Ivak tohna ah nek leh dawn a kipan kidawmin, nakhat peuh nekma in khut satpiang tawh silsiangden ding thupi hi. Hi thei hi leh tu sungteng Salamsang nekloh hoihzaw ding hi.\nMIGILOTE PHUALPI KHAT KIMU : Kawlgam sung Township khuami U Tan Thi Mangin July 30, 2017 ni-in khua zangbup in; kimteng a zonna lamun migilote omna phual khat mukhia in, tua mun ah antang, sathau, moh, ci, be, cih bangin mukhia uh hi. Hih Moh (Biscuit)te pen Rakhine gam ah IDP Campste ah UN panin a kipiate ahih manin hih tawh kisai thuneite’n a thu limtakin kanding ci hi.\nYANGON NAUPANG SI THU : Kawlgam Shan State, Muse Township panin damlo in Yangon a om Yankin naupang Zatopi ah hong lum kha 4 apha Zau Sut Aung pen Zato ah lumpen July 25, 2017 nitak nai 10 pm pawlin si a, anuten Christian ngeina tawh vui bawl dingin hankuang tawh Zato ah a vapai uh leh naupang siluang pen Dagon Township Kyisu han ah mei tawh kihal khin ci-in anute in siluang omlopi in vuibawl veve uh a, Zatopite zong Kumpi thuneite tungah hek in thubawl uh hi.\nKALAY-GANGAW AH SING KIMAN : Gangaw lampanin Kalaymyo lam hong pai Hino Motor pi khat July 26, 2017 ni zingsang nai 4:30 am hunin khawlsak in a et uhleh sing tan 4 tang mu in manpah uh hi. Hih Singpuate Motor hawl U Kyaw Soe (Dakdung veng), Sai Chit tu (Singunau) leh U Zaw Thi kantanza khua pan hi uh hi. A Sing neite in Kalaymyo panin delh in Palikte tawh kiholim ding ahanciam Aung Thura, Han Minn Oo leh U Tan Aungte tawh gawm mi6 man uh hi. Sum golh sangloin thuman tak in Kumpi phalloh in Singguksepte hongmat uh pen lungkim huai hi.\nDEMOCRACY KHAWMPI : Kawlgam Democracy khawmpi thupi tak in Sep. 15-21, 2017 sungteng Kawlgam sung mun tampiah bawl ding gelna kinei hi. Hih hun sungin Yangon khuapi ah om Cinema Hall 7 leh Kawlgam sung Cinema Hall (&kyf&Sif&kH) 46te ah a mawkna in ki-en thei ding a, lamlahna tNidrfh lahnate a kipan kinei dinga Kawlgam sung a kineih siam, lasasiam minthangte zong kihel in thupi bawl mahmah ding uh cihthu kiza hi.\nKEK KHAK IN MI 74 SI 19 LIAM : Kawlgam sungah April 1, 2017 pan July 16, 2017 ni ciang Kek khakna hangin mi 74 si-in 19 in liam lawh hi. Hih Kek khak mi a tam zawte pen luino, bualgei khawng leh zanglo sungah nasem in a om tamzaw uh hi. Solor Battery leh Phone zatna panin zong Kek in kha hi ci uh hi. Ayeya Wady Region leh Pagu Region ah tampenin Chin State ah bel om samlo cih ding hi.\nIMPHAL-MOREH LAMPI : India Kumpi-in zong Imphal khuapi leh Moreh kikel lampite hoihtak in puahphat kik dingin thu kimna nei khinta uh hi. Hih lampi pen Asean High Way 1 hi a, Kawlgam, Bangkok, Indonesia leh Malaysia gamte dong tawh a kizom lampi ahih manin Kawlgam sumin Awn 344696.7 (Million) bei-in puahpha ding ci hi. Tu lai takin Imphal pan Moreh Motor tawh nai 31/2 sung kipai-in lampi kipuah khin leh nai 11/2 bek kipai ding ci hi. Amau lam hoihteh ei lam nasia khinta ding.\nINDIA GUJERAT TUI CIIN : India Gujarat State tengah tuiciin tunna hangin mi 120 kimin sihlawh in mitampi takte patlei (Cotton)teng tui-in susia mangkhin ci uh hi. Gujarat khuapi Ahmedabad vanleng tual zong tui-in tumin vanleng tual kikhak hi. Mi 50000 valte in tuinek ding tuisiangtho kisam uh a, inn tampi kisia hi ci uh hi.\nRelated: ZYA Weekly News ~ US visa lak kiksak\nJAPAN DEFENSE MINISTER KITAWP : Japan gam ah kidalna, galkaplam Vuanzi Defense Minister a sem Tomomi Inara pen Japan galkapte South Sudan gamah UN galkap dingin apaisak natawh kisia-in kimawh sak ahih manin July 28, 2017 ni-in a za panin kitawpna lai PM Shinzo Abe tungah pia hi. Gam dangah Kumpi U Liante mipite in amawh sak uh ciangin apan munpan un kitawplel uh a, Kawlgam ah sih masiah kitawpnuam lo himai hi.\nVANMANG : Pa Khai Do Dal i khutkhai (Bag) leh asung ah lai thupi pawlkhat a om kimansuah ahih manin a mu khate in hehpihna tawh ZYA zum ah nongpuak nading un kong zasak uh hi. ZYA Weekly News\nPrevious: Lamal kibang Labu khat ah\nNext: A Khangto zaw nuntakna ~ Rev. Langh Za Kap


url: =Etteh Tak Niang Sen Zomi In Gen leh Septhuah! :: ZOMI DAILY\nposted on 25 March 2016 at 10:46 pm UTC+9:30 Lomkholna: News, Zomi\nStakeholder ZYA Khupboih\n23/3/2015 Asian Harm Reduction Network Zumah nashia tak in na vikuh ei. Nasim kei leh kisik ding hi teh!!\nDr.Win Zaw Q. Zatui sutna phimte kong koih na uh tawh kisai in ken kong gen ma in Nang feeling nong gen masa thei diam?\nHih thu tawh kisai in Zomi bup aitang in Kei mimal muhna Fb tung ah Tangko na kong neihna tungtawn in no zong na thei khin ding in ong lamen ing.\nKenpen bang kipawlna hiam cih a min in kong gen loh hang no AHRN te in nongsap man un ka lung dam.\nNo tung ah Ko Zomi ten Na kasak na te uh gen theih na ka ngah pen ka lungkim mahmah hi.\nNo nasep na pen No hoih nasak mahmah uh hang in Ko Zomi te aa ding in Asia mahmah leh A nawngkai mahmah thu hi mawk hi.\n22/3.2016 ni in tua Zatuisutna phim na koihna mai uah Minutes 15 khawng ka om sung in Khangno kum 15.20 kikal ding nih leh thum in Tua zatui sutna te ong lak uh ka muh ciang in Ko Zomi te dinmun mukhia ka hih man in kakhitui ong luang hi. Nasa mahmah hi ung\nBanghang hiam cih leh hihbang aa nong koih na hang un Ko Zomi Khangno tampi in Lamkhial in siatna ong tun na hi mawk hi.\nTua ahih man in Video zaih in Zomi Media tuamtuam ah kana puak hi.\nOng zom toto lai le uh cin Zomi khangthak te sung ah guktakna,Pilna sinnoploh na leh a tawpna ah khansih na tawh ong kizom ding aa Zomi te a Khangman ding ka hi mawk uh hi.\nKo Zomi te lunggulhna alianpen ah Zatui sutna te Khualai Lampi ah na koih uh pen ong lak khiat sakun.\nNong lak khiat sak kei uh leh Ko Zomi te in bangci lak khiat aa bangdan in ong gam tang ding ka hi uh hiam?cih dam dam in ong pai in teh.\nHih thu tawh kisai Ko laulo hi ung.\nKumpi a hi aa Kuakua a hi zong in Zogam leh Zomite lak ah Nahoih a semlo peuh mah ka gal uh hi.\nKo Zomi te leh Ka Biakna uh nong simmawh na uh tawh kibang hi.\n. Condom pen HIV ki lawh loh nading in a kizat bang in, Zatuisutna pen Tua natna a kilawh loh na ding aa kizang vanzat khat a hihi.\nHih Zatui sutna pen Condom tawh themcik khatzong kibanglo\nCondom pen kumcing khinsa te bek in zang thei hi.Hih Zatui sutna phimpen Pyidawtha khualaizang Lam Zikpi ah nong koih mawk uh teh Kumcing nailo Zomi Khangno ten siatna ngah hi.Khuasung lampi a hih man in Khuasung mite aa ding leh Midang te muhna ah lipkhap huai mahmah hi.Tuahang in Zatuizang mi kibehlap bek thamlo Zomi NU leh Pa te khitui luan na ong suak sak hi.Tua a hih man in Pyidawtha Khua sung pan na Zatui Sutna phim te uh ong hepkhiatsak un.\nDr.Win Zaw .\nHih ong Lakhia le ung Zatuizang ten Phim ngahlo in natna ong\nKhupboih ZYA .\nTua na lung himawh uh leh a kidekzo nawnlo te aa ding in Zatui zuakte tung ah maw?\nazang te tung ah a hih kei leh Khuasung Cidamna lamsai Siavuan te kiang khat ah cih bang in na koih un.Taangpi muh ding in ong koih kei tapeuh un.Nalak khiat kei uh leh Ko Zomi mipi te in Phuk maw? hal maw? khat in hih dinghi ung.\nNiangsen Zomi .\nNo nasep kei uh leh Ko sep theih na lampi zong ding hi ung. Banghang hiam cih leh hih a mu Khangno te lungsim sung ah natna ki lawhloh ding sang in hihvan te ki mawk ngah a hih man in sin nop na lungsim nei aa Zatui zang Khangno mimal nasia tak in ong ki behlap zaw hi.\nA koihte theih loh in ka hepkhiat uh sang ci aa nong sapna\nbang un ong kimuhpih hi ung.\nDr. Win Zaw .\nKhuasung Zatui sai ah koih le ung saiten Zuak, a hih kei leh\nZatuizang te napia nuam lo cih bang in om thei uh hi.\nKumpi in Zatui zuakte leh a zang te amat laitak un no hih\nbang in ong koih mawk na hih man un Ko Zomi te aa ding in hoihlo bekthamlo in Zuhuan “ Permit ” a pia tawh kibang hi uh teh.Ko sep zawhloh na tampi nong sep man un lungdam. Ahi zong in tua zatui sutna pen ong hepkhiatsak un.\nNiangsen Zomi (Q) .\nTua a hih leh hih zatui sutna\n(phim,pat,spirit,tuisiang) te nong koihna mun uh kilawm nasak mah uh hiam?\nKa koihna uh Zatuisai khat hi…( Ong ci leuleu)\n(Photo leh Video te lak in) hih mun ah ki koih hi. En in,\nna mu hiam? hih Box tawh Khualai ah kikoih in tua Box tung ah AHRN kici hilo hiam?Manlang tak in nong lak khiat kei uh leh Ko Zomi te gamtang ding\nKei pen tua mun ah pai ngeilo hing. Mi ka sawl hi aa amau koih na mun theilo hing…..(cimawk ei)\nNi 1, Ni 2 sung ong en ding hi ung. ong hepkhiatsak un, onglam en nung . tuni ih vaiteng tu aa zah tawh zawh bawl phot ni in na ciah phot nung…..\nPrevious: Via Dolorosa ~ Khaibawi\nNext: Na Nu le Na Pa um kei in (5) ~ Lian Tuang\nSawm Khual says\n26 March 2016 at 1:39 am\nZOMI te aw hih thupen minam hong bawlsia in sia manghen hongcih na uh ahih man un napi tak in i ZOMI te-in tam gengen nawnlo-in na vik suk lel un\nKawlgam leh Brunei visa kullo in ki hawhtheiding\nSelfie Photo kizaihding in Pi 1400 val asang inndawn ah akahto khangno te\nChristian Hymn te’ tangthu: Jesu Va Ko Ning


url: =Pakistan leh Kashmir gam ah guah tamluatna hangin mi 53 si :: ZOMI DAILY\nposted on 4 April 2016 at 11:37 am UTC+9:30 Lomkholna: News, Sawltak, World\nPakistan gamsung leh Kashmir gamsung ah guahtui tamluatna hangin tuikhanggawp in mencim kawikawi ahih manin, mi 53 in sihlawh a, adang mi 60 valbang in liamlawh uhhi ci’n Sunday ni in AFP News in genkhia hi.\nHih tuahsiatna hangin inn leh lo asia tampitak om a, cimawh dongtuak tampitak om uhhi. Saturday nitak lampawl akipan guahzuk kipan in, khuasung mite cimawhthei mahmah uhhi. Asia aliam atamzaw pen Pakistan gam sung Khyber Pakhtunkhwa Province leh Kashmir gamsung Neelam Valley kuamsungteng hiphadiak hi.\nShangla District pen huaisia phadiak a, hihsungpan inzong asi mi 14 bang phakhin hi. Tuaban ah Kohistan Region ahzong mencim hangin misi 12 bang pha cih kiza hi.\nSam Gung khuasung ahzong naupang 5 leh numei 3 Saturday nitak lamin si cih kiza a, innzong avulhnelhcip tampi om cihi. Asi amang te ii luanghawm tepen kumpi thunei te’n azonsan laitak uh ahihi.\nAbeisa kumte ahzong khuahun siatna hangin Pakistan gamsung ah mi tampitak in sihlawhngei a, logam tampitak zong siatlawh hi. Nungkumsung asi bekbek pen mi 81 pha a, mi 300,000 val bangin gentheih hamsat thuaklawh uhhi. ZD Sawltak #zomidaily\nPrevious: Malaysia gamsung veng pawlkhat ah tui pailoding\nNext: Philadelphia khuagei ah Amtrak meileng tuahsia, mi 2 si


url: =Puma King Top M.I.I Nat. FG 10381302 | (Firm Ground) - White/Safety Yellow\nPuma King Top M.I.I Nat. FG White/Safety Yellow -10381302\nLowest Price Nike Train Ultrafast Flyknit 843694-863\nOutlet Shop For Sale Puma evoPOWER Vigor 1 Graphic FG 10419301\nFactory Wholesale Nike Magista Opus II FG 843813-806


url: =Malaysia: Mawtaw tungah nupi khat kikaplum: Taman OUG :: ZOMI DAILY\nposted on 7 July 2016 at 11:25 am Lomkholna: Malaysia, News, Sawltak, World\nMalaysia gamsung Taman OUG (Overseas Union Garden) ah zanni Wednesday sunlam in nupi khat mawtaw tungah in kikaplum cih thuthang theSun Daily pan kiza hi.\nHih nupinu pen kum 32 hi a, Real Estate Agent nasep asemkhat ahihi. Kuala Lumpur CID chief SAC Rusdi Mohd Isa in Reporters tetung ah agenkhiatna ah hih nupinu pen sun annne in atate 5 leh a inn nasemnu tawh apai hi a, aciahkhialam hita in, mawtaw tungah atuankhitphet apaikhiat madeuh in aki kaplum cihi.\nMotorcycle tawh mi 2 hongpai in mawtaw hawl ahi nupinu pen kappheipah a, akigawm in 5 vei bang kapding ci’n palik te’n gen uhhi. Nupinu pen a ngawng ah khatvei kapkha ahih manin, aphual ah sipah hi. Agei ahzong atanu kum 8 aphapan khat atu hi a, tuazong thautawh kapkha in asihlohhang huaisi simtham kici hi. University Malaya Medical Centre ah kipuaksuakpah cihzong kiza hi.\nThautawh akap te pen kua cih palik te’nzong genthei liannailo uh a, tuakiim aom CCTV te sittel in, athu ala kancian laiding uh cih kiza hi. Tuaban ah hih buaina vai tawh akizom thukhatpeuh athei mipi te’nzong palik te kiangah ahunlap in azaksak nading unzong palik te’n ngetna nei uhhi. ZD Sawltak #zomidaily\nRead more KL-Seremban Highway ah mawtaw tailaikhat kikap\nNungdiak inzong KL-Seremban Highway ah mawtaw tailaikhat Motorcycle tungpan in mi 2 mahin thautawh kap ngei uhhi.\nPrevious: KL Sentral Station pan meileng tawh Airport apai te Checking ki limbawlding\nNext: Rev. Hau Lian Kham phawkna ~ John T Hum


url: =Pata te Politics kihilh dan aw ei :: ZOMI DAILY\nposted on 12 June 2015 at 12:24 pm Lomkholna: Article, Politics, ZomiQuavadis\nTony Blair in England Prime Minister term mih sung a sep hun laitak a mipite ciamnuih gen khat hong gensawn mawkmawk ka hihi.\nNaupang khatin sang apai madiak in a pa kiangah ” Pa aw politics icih pen bang hi peuhmah mawk hiam hong gen in. Ka syanu in tuni politics vai gen dingin kei hong sawl hi ” ci hi.\nApa’n zong talkhuat lianga hong ngaihsut deda khit ciangin hibangin gen hi.\n“Politics icih pen na telbaih theih dingin hicidan hi. Ei innkuan nuntakna dinga nasempi kei ka hihman in kei pen Tony Blair ka hihi. Sumzeekpi pen na nu himawk ahihman in amah pen Gordon Brown hong suak cihna hi. Na nekledawn ding leh na kisap khempeuh ko kong sik uh na hihman in nang pen Mipite (people) na hipah hi. Ei innsunga na hong semnu pen nasem pawl (working class) cih theih hipah hi. Tuaciangin a khuaphawk nai mello na nau pen naungeklai ahihman in amah mailamhun (future) kici thei pah hi. Na tel thei pah hia leh?\nA tapa in tuabang deudau tawh tel thei lo a, a lu peisam ziau hi. Zanciang a innkuan un hong ihmu uh hi. Zingsang lam ciangin anau hong kap ziahziah mawk hi. Amah zong lungnuam lo ahihman in anau kisialna room ah ava lut leh zunlehek tawh na kidiah pikpek hi. Anute lupna room ah va pai leuleu a, anu bek khua phawk lo in na nak dakdal mawk hi. Innuai a nasemnu room ah ava paisuk leh asunglam panin na kikalh bikbek hi. Tawhtang khumna vangpan in a etsim kiaukiau leh apa leh nasemnu in lupna tungah kithutuak takin circus na piah keei uh hi. Kongkhak a thaneih zahin kiukiu taleh kihawn ngiat lo hi. Amah zong cihna ding thei lo in lupna lam zuanin ihmu kik hi.\nZingsang khua hong vak ciangin naupangpa in apa amuh phetin Pa aw politics khiatna tel ta ingh va cipah seisai hi. Apa zong nuam ahihman in ” Hong gen dih veleh bawi” cipah hi.\nNaupangpa zong khut dipveh lit-let kawmin Politics thu hibangin hong gen pah ziahziah hi.\n“Tuzan in ka nau kap gawp hi. Kei zong lungkham in ka va khuadak toh leh Administrator Gordon Brown in khua na\nphawk vet lo hi. Tua ciangin innnuai ah paisukin inntengnu kongvang pan ka khuadak leh Prime Minister Tony Blair leh Working Class nuam taka a omkhop laitak uh ka va mu hi. Tua lai takin mipite cimawh in awng awng uh a, ahizongin kuamah in thudon lo uh hi. Mipite kahna leh tamlawhna aw gingkhiate a zaksak nuam kuamah om lo hi. Keizong cihna ding thei lo in mailam hun ka ettoh kik leh zunlehek tawh na kiciau keei hi.” ci hi. A pa nui het lo hileh kilawm…\nPrevious: Tangthu khat hoih kasak mahmah om\nNext: Ki mawhsak keini ~ Makai & Mipi\nTedim khuapi ah (25 August)


url: =Peter Nihna 2 | Siantongluan.net\nPeter Nihna 2\nPeter Nihna 2 |\nMite lakah kamsang manlo a omngei mah bangin note lakah sia manlo hong om ding hi. Siatna a piangsak thei thuhilhna a manlo hong lutpih simin, amaute mahmah a tankhia Topa nangawn nial ding uh hi. Tua ahih manin thakhat thu-in siatna thuaklawh ding uh hi.\nTua bang hinapi-in mi tampi tak in amau gamtat hoihlohna zui ding uh a, tua bangin amau gamtatna hangin mite in thuman lampi gensia ding uh hi.\nHih sia manlote in a huaiham manun note kiang panin sum a ngahtheihna dingun phuahtawm thu hong gen ding uh hi. Ahi zongin sawtpeka kipanin amaute thu a Khen dingpa a kigingsa-in om niloh a, amaute a Susia dingpa in en gige hi.\nBang hang hiam cih leh vantung mite nangawn in khialhna a neih ciangin Pasian in khahkhong loin hell khuk sungah khia a, Thukhen Ni hun dong ngakin khuamial sungah kol bulhsa-in a omsak hi.\nPasian in tanglai mite khahkhong loin amah a umlo mite, tuiciin tumsak a, thuman thutak a hilh Noah leh adang mi sagih bek suaktasak hi.\nPasian in Sodom leh Gomorrah khuapite tungah thu khenin mei tawh haltum a, Pasian a umlo mite thuakna ding limin a bawl hi.\nNgeina bangin a gamtalo mite in Lot a lungkhamsakna panun Pasian in mihoih Lot a honkhia hi.\nTua mihoihpa, amaute lakah teng a, nisimin amaute gamtat hoihlohnate za-in mu tawntung ahih manin lunggim mahmah hi.\nTua ahih manin Topa in tua bang mihoihte a gimna uh panin suakta sakin, tua bang migilote Thukhen Ni hun dongin gimna pia-in a koihcip theihna ding siamna a nei hi.\nPasian thu nialin amau pumpi deihna zui-in a gamta mite gim pia phadiak hi. Hih sia manlote kiphasakin hangsan mahmah uh a, minthanna a nei vantunga omte zahtak hetloin gensia ngam uh hi.\nHih sia manlote sangin hatzaw-in a vanglianzaw vantung mite nangawn in Topa mai-ah minthanna a nei vantung mite gensia ngamlo, mawhsak ngamlo uh hi.\nAhi zongin matding leh thahdingin a piang gamlak ganhing gilote bangin a pianpih lungsim uh zui-in gamta uh a, a theihloh uh thute a gensia uh hi. Tua ganhingte mah bangin amaute kisusia ding a,\nmite a gimsak mah bangun amaute tungah gimna kipia ding hi. A ut bangbangun suntangpi-in gamtat ding nuam a sa uh hi. Tua bang mite in note tawh ankuang hong umkhawmin, a zuau gamtatnate uhah nuamsa-in a om uh pen amaute-a dingin a zumhuai mahmah ahi hi.\nNumei bekbek etnopin nei uh a, a mawhnopna lungsim uh kam theilo hi. Upna cingtaaklo mite zol belin nei uh a, huaihamna lungsim bekbek a nei uh hi. Tua bang mite, Pasian samsiat mite ahi uh hi.\nThuman lampi nusia-in gammang uh a, a manloin gamtatna tawh sum a ngahnuam Beor tapa Balaam gamtat bangin gamta uh hi.\nBalaam in ama mawhna hangin taiina a thuak hi. A pau theilo la, mihing bangin hong pau a, kamsang Balaam haitatna a khawlsak hi.\nHihbang mite pen a kangcip khinsa ciktui, huih in a mutkhiat meiipi tawh kibang uh a, Pasian in amaute omna dingin khuamial sahpi omna mun a koih kholhsak hi.\nAmaute kiphasakin haipau uh a, a khial gamtat mite sung panin a suakta khin liailiai zo mite, leitung pumpi deih bangin a gamtatna dingun a zol uh hi.\nAmaute pen siatna a piangsak thei zongsatna lelin sila hinapi-un mite tungah suahtakna ding thu a gen uh hi. Bang hang hiam cih leh mite pen, a hong zo peuhpeuhte sila ihi hi.\nI Topa leh Honpa Jesuh Khrih theihna hangin leitung siatna sung panin suakta khin napi-un, leitung siatna-ah awk kikin a lelte pen, a masa a pianzia uh sangin a nunung a pianzia uh siahuaizaw hi.\nTua bang mite in amaute tungah a kipia thu siangthote thei-in a nusiat kik sangun thuman lampi a thei ngei hetlo uh hi leh amau-a dingin hoihzaw thampek ding hi.\nPaunak-ah, "Ui in a luak nekik hi," a cihna leh, "Vok a kisilsiang khit ciangin buannawng lak mahah bualkik veve hi," a kicihna thu, amaute tungah a piang ahi hi.\nTedim Lai Siangtho / Laibu: Peter Nihna 2


url: =Pasian leh Zomi te ~ Joshua Suumpi :: ZOMI DAILY\nPasian leh Zomi te ~ Joshua Suumpi\nposted on 9 July 2017 at 2:36 pm Lomkholna: Article, Biakna\nLai Siangtho buppi bu 66 a phakna sungah (Pian. 1:1) sungah, Pasian in vantungte leh leitung a piangsak hi ci’n kigelh hi. Ei Zo Lai Siangtho sungah ‘vantungte’ cih bangin kigelh lo hi. Ahi zongin NKJV Lai Siangtho sungah ‘heavens’ ‘vantungte’ ci-in plural form tawh a kigelh hi. Pasian in vantung pen khat bek na piangsak loin, vantung thum bang a piangsak ahi hi. Vasate leenna ciangciang pen a khatna vantung hi-a; Ni, Kha leh aksite omna ciangciang pen a nihna vantung ahi hi. A thumna vantung ahih leh Pasian’ tokhom omna vantung ahi hi.\nPian. 1:3- 31 sung tengah Pasian in na khempeuh bawl hi ci lo-a, thupia ziauziau in tua dungzui in piang pah lianlian hi ci hi. Hih Lai Siangtho mun pen piansakna mun zong kici thei hi. Pasian in a piansak om a, a bawl pawlkhat zong a om hi. Pian. 2:7 sungah Pasian in mihingte hong bawl hi ci’n kigelh hi. Piansakna hi loin, bawlkhiatna sungah mihingte i kihel kha hi. Pasian in mihing piang hen na ci lo-a, ama khut tektek mah tawh hong bawl ngiatngiat himawk hi. Pian.1:26 Pasian in mihingte pen hong thupisim mahmah himawk hi. Mihing piang ta hen ci’n thupia hileh pianglo in om het lo ding hi napi’n, a hun pen mihing bawlna in hong zang a, a thalengal sukkhia himawk hi. A hun neihte pen eite hong bawlna dingin itlo hi mawk hi. Nang ee leh Pasian adingin na hunte na zang ngei mah hiam?\nLeitungah mite pil semsem ta uh ahih manin, numei’ sisan leh pasal’ sisan la in gawmkhawm uh a, numei in naupai kul loin ta nei thei ziau uh hi. Pawlkhatte bang pen a pasalte khawng in naupai sak zawsop ziau thei himawk hi. Pilna khangto in hun leh ni, nuntakziate kilumlet gawp ta hi. Tua bang nulepate in tate itna a neih uh hangin, haksatna tampi tawh tano a neikhia nulepaten tate a itna uh lianzaw tham pek hi. Tua ahih manin Pasian in zong ama khut mah tawh mihing a bawlte pen it mahmah himawk hi. Pasian in a bawl tua mihingte lakah Zomite zong a kihel ihi hi.\nAdam khang pan kipanin minam pen tampi takin hong ka khia ziazua hi. Hi mah leh a tam ziazua minamte lakah Zomite zong namkhat in i kihel hi. Minam tam ziazua mah leh ei Zomite bangin melhoih, lasiam, tumgingtum siamnate namdangte ka piak sawm kei hi. Pasian hong piak siamna te zangkhial kha lo ding hi hang. Kumpi nu Vashti in a melhoihna pen na hisak kha ahih manin kumpinu hihna panin mimawk mawk khat hihna ah hong kiasuk hi. Esther bangin i melhoihnate Zomiten zangsiam ciat ding hi hang. Namdangte lasiamna, tumgingtum siamna, laam siamna, laphuah siamna, kizepzia, silhleten, nekledawn, minthanna, pilna, hauhna leh gualzawhnate uanglua ta ahih manin, tua ten Pasian tawh ki gamlasak ta hi. Tua bang dingin Pasian in Zomite hong deihlo hi. A meet bawl ding leh a pungsak dingin hong deih na hi zaw hi.\nHillsongten Pasian phatphat uh a, Zomite pen Pasian phatna sungah mite pen khathu leh taksa thu ah a Healsong ding Zomite ihi hi.\nZomite pen Israel minamte i hi kei hi. Pasian in a Tapa Jesu leitungah hong paisak pen Zomite’ ading hi masa lo hi. (Matt. 15: 24 ) sungah, Jesu in kei pen Israelmite ading bekin hong kisawl hi a cihna kimu thei hi. Israel mite pen Pasian in ka tate na ci hi. Jakob panin Israel in hong kilaih tak ciangin tua min khiatna zong a kilaih pah hi. Israel khiatna pen ( teeltuam) cihna ahi hi. Pasian in a teeltuam mite kiangah a Tapa sawl na pi’n, tua Israel miten Kamsang Isaiah in (Isai. 7:14) sungah a genkholh tua Messiah pen na nial uh ahih manin, tua a kisawl Emmanuel Pasian’ Tapa in Zomite’ mawhna khempeuh singlamteh tungah kilhcip in a beisak ta ahi hi. Zomite bangzah takin hampha ihi hiam! Zomi nang leh kei sep kul loin, tua Jesu in hong sepsak hi mawk hi. Bangzah takin lungdam huai a hi hiam!\nGam tampi tak ah Zomite ki om ta hi. I pu i paten Pasian’ nasemten nidang pek pan kipanin khaici a na tuh man uh ahi hi. I phawk gige ding pen Pasian piansak leitungah tomvei sung a khualzin ka hi hi cih i ki theih ding kisam hi. Pasian loin na khempeuh a mawkna hi-a, na khempeuh pen Pasian tawh a hih nakleh a mannei vive ahi hi. Pasian loin vai na hawm khak leh na vai khempeuh hong hawm suah ding hi. ( Efesa. 5:23)sungah, pasal in zi’ lutang hi, a cih mah bangin, ei Zomite in i lutangpi dingin Pasian i koih tawntung ding kisam hi. I decree, i siamna, hauhna, ninthanna leh gualzawhnate i mai-ah makai dingin i koih kei ding a, Pasian i koih ding hi. Aman hong makai leh a nungzuih nuam a, ei leh ei i kimaih kaih khak ciangin, vaipaan thei lo hi.\nZomiten Pasian i phatna khawlsak ngei lo ding hihang. Pasian i biakpiaknate aapsak lo ding hihang. I biaknatau te puah ciat ni. Pasian tungah biakpiakna paipih inla, piakkhiatna zong lui tawntung in. Pasian pen Zomiten a mei lamah i koih ni ni i kiamsuk ni hong hi dinga, Pasian pen i lutang leh i bulpi (foundation) in i koih nini a kipan, huihpi leh guahpi ten hong nawk zongin, amuanhuai tua Jesu Suangpi tungah kilam in ama vangliatna khut in eite hong humbit a hih manin, David bangin Late. 23: 4 la in phuak in i sa hiauhiau ta ding hi.\nTua ahih manin, pilna, siamna, hauhna, minthanna leh gualzawhnate masak masa loin, hong piapa leh i neih leh i biak a nungta Pasian’ nungah a zui thupha ngah Zomite i hih tawntung nadingin, Topa’n Late. 133: 2 sung a Aaron’ khamul panin a luang sathau manphate Zomi mimal kim tungah hong luangsak ta hen! Amen.\n”Pasian nambat khatna ah koih tawntung in, a nung lamah hong koih ngeilo ding hi.”\nLaigelh, Tg. Zam Sian Suum ( Joshua Suumpi )\nSuahna, Pyidawtha khua\nPawlpi, Bethzatha Tuiphum Pawlpi\nSangkahna, Nagaland, India Dimapur\nPrevious: Malaysia, KLCC kuamsungteng ah Security Drill bawlding in palik dimzihziah\nNext: Malaysia, Klang vengsung aom Nurse khat ii mawtaw tungah Bomb kikoihsak\nTauleeng Manno says\n19 December 2017 at 9:16 pm\nGrammar ah bel (s) in bel thukhen mahmah hi.\n19 December 2017 at 9:06 pm\nLst sung limtak a kan tel ten vantung pen thuap thum in a kikhen mah hi a, vasate a leen theihna ciang leh meiipite omna ciang pen vantung thuapkhatna hi a, ni,kha leh aksite omna ciang pen thuapnihna hi a, vantung a thuapthumna ahih leh Pasian leh vantungmite omna kici hi. Gtn; apple & apples..\nLian Kim says\nHih ‘vantungte’ tawh kisai pen Hebrew kamin ‘im’ tawh a khawl khempeuh ‘plural’ hi pah zenzen hetlo ahihna i phawk ding thupisa ing. Gtn: Hebrew kamin ‘tui’ pen ‘im’ mah tawh khawl hi. ‘Tuite’ kici tuanlo hi. Quantity a gen hilo zaw-a ‘quality’ khawng a gen na hi thei gige hi.\nKa theihbat tanh: Lawmhanneek, Sialsawm


url: =Johor Baru leh Kuala Lumpur kikal ah Bus kibung, mi 14 si, 16 liam, Myanmar 2 kihel :: ZOMI DAILY\nJohor Baru leh Kuala Lumpur kikal ah Bus kibung, mi 14 si, 16 liam, Myanmar 2 kihel\nposted on 24 December 2016 at 4:35 pm Lomkholna: Malaysia, News, Sawltak, World\nMalaysia, Johor Baru panin Kuala Lumpur khuasunglam zuanin atai Express Bus khat tuzing Saturday (Dec 24) in kibung ahih manin, mi 14 in sihlawh a, adangzong mi 16 bang liam cih Straits Times pan kiza hi. Bus tuahsiatna munpen Johor sung aom Muar khua gei ah ahihi.\nNorth – South Expressway tungah atailaitak in Muar khuagei ah zingsang 4am hunpawl in atuahsia hi a, Passenger asi te leh aliam te Muar khuasung aom Sultanah Fatimah Specialist Hospital ah kipuak cihi.\nMuar khua pan Police Chief khat ii genna ah asi tepen pasal 6, numei 8 hi a, numeino naupang khatzong kihel cihi.\nAliam te lakpan mi 7 pen Malaysian te hi a, 6 pen Singaporean te hi in, Myanmar 2 leh agammi akitheilo khatzong kihel cihi.\nZingsang 4am hunin Johor Fire and Rescue Department te kiangah Distress Call aki zaksakkhit ciangin aphual ah Firemen mi 25 in delhpah uh cihi.\nDepartment’s Deputy Director Mohd Yusof Mohd Gunnos ii genna ah hih tuahsiatna a encian uhciang in lampi siatna omlo a, khuahunzong sialo, guahzulo cihi. Tua ahih manin Muar Police te’n athu kancianlaiding uh cihi.\nAliam lakah akihel Myanmar 2 acihte kuate ahidiam? Zomi tezong Johor Baru lamah nasem mitampi ki om ahih manin, lunghimawh simtham hi. ZD Sawltak #zomidaily\nPrevious: Christian Hymn te’ tangthu: Laisiangtho, Pasian Thubu\nNext: Heilei Hausa Pa Mang in Mawtaw accident na-pan hong nusia ~ Zingsol\nHarley-Davidson panin abawlkhiat Motorcycle 251,000 te Brake hoihlo ci’n Recall kibawl


url: =De l’arme de transformation, de la boucle de ceinture, de la figurine de héros et des médaillons du pouvoir !\nAn transformation weapon, a belt buckle, a hero’s figure and power coins !\nContenu/Contents : Le Geartlinger, le Zenkaizer Gear, le Zenkai Juran Gear et la notice/The Geartlinger, the Zenkaizer Gear, the Zenkai Juran Gear and the manual.\nPrix/Price : 2750 ¥ (~ 22 €/~ 27 US $).\nContenu/Contents : La Zenkai Buckle, le Zenkai Gaon Gear, le Zenkai Magine Gear, le Zenkai Vroon Gear et la notice/The Zenkai Buckle, the Zenkai Gaon Gear, the Zenkai Magine Gear, the Zenkai Vroon Gear and the manual.\nContenu/Contents : Le Geartlinger, la Zenkai Buckle, le Zenkaizer Gear, le Zenkai Juran Gear, le Zenkai Gaon Gear, le Zenkai Magine Gear, le Zenkai Vroon Gear et la notice/The Geartlinger, the Zenkai Buckle, the Zenkaizer Gear, the Zenkai Juran Gear, the Zenkai Gaon Gear, the Zenkai Magine Gear, the Zenkai Vroon Gear and the manual.\nSentai Hero Series Zenkaizer\nContenu/Contents : La figurine vinyle de Zenkaizer et la notice/The vinyl figure of Zenkaizer and the manual.\nCandy Toy Sentai Gear\nContenu/Contents : Le Zenkaizer Gear, le Zenkai Juran Gear, le Zenkai Gaon Gear, le Zenkai Magine Gear, le Zenkai Vroon Gear, le Megaranger Gear, le Gaoranger Gear, le Ryusoulger Gear, le Toqger Gear, le Kiramager Gear et la notice/The Zenkaizer Gear, the Zenkai Juran Gear, the Zenkai Gaon Gear, the Zenkai Magine Gear, the Zenkai Vroon Gear, the Megaranger Gear, the Gaoranger Gear, the Ryusoulger Gear, the Toqger Gear, the Kiramager Gear and the manual.\nBuckle, DX, Gaon, Gaoranger, Gear, Geartlinger, Henshin, Hero, Ju, Juran, Kikai, Kiramager, Magin, Magine, Megaranger, Narikiri, Ryusoulger, Sentai, Series, Set, Super, Toqger, Vroon, Zenkai, Zenkaiger, Zenkaiser, Zenkaizer, Zyuran\nPrevious Post Previous post: L’histoire d’Ishinomori Shotaro l’homme qui a créé des héros\nNext Post Next post: Mashin Sentai Kiramager Ep 36 est là !


url: =A PALHPHA MOMNO. Gelh - Rev. Khoi Lam Thang - Laibu Saal\nHome > Thuluui/Articles > A PALHPHA MOMNO. Gelh - Rev. Khoi Lam Thang\nA PALHPHA MOMNO. Gelh - Rev. Khoi Lam Thang\nA PALHPHA MOMNO\nGelh - Rev. Khoi Lam Thang\n(GS,Bible Society of Myanmar)\nMOMNO hun pen pak bang a palh hun ahi hi. Hoih hi. Namtui hi. Iplahhuai hi, Deihhuai hi. Manpha hi. Thupi hi. Etlawm hi. MOMNO hun pen tomno khat ahi hi. MOMNO ing cici kawmin MOMNO hun a beibei ahi hi. Pallai ni sauvei lo hi. Beipak hi. Tua ahih manin khang masate in la na phuak uh a:\n(a) Len lai nunnuam i cih dingin, khawlhlai\nnunnuam am aw lawm aw ee.\n(b) Khawlhlai nunnuam am aw lawm aw,\ntumbang vuaiten zong,khawlhlai aw ci, lenlai aw ci ee.\nci ngeungeu uh hi.\nMihingte in MOMNO hun khat vei ciat bek a kizang kha ahi hi. Pawl khat in manpha takin zang uh hi. Palhpha uh hi. Pianman nei uh hi. Pawlkhatte in a hun manphateng mawk beisak hi. Palh man lo-in vuaikik hi.\nA palhpha MOMNOte in a mailam ading gelkhol uh hi. Khualkhol uh hi. Midangte sangin hanciam zaw hi. Nasem zaw hi. Thobaih zaw hi. Citak zaw hi. Kuhkal zaw hi. A lawmte lak ah kidawktuam hi. Kikhaituam hi. A upat cianga a phatan ding kimukhol khin hi. Tua banga\npalhphat theih nadingin ngaihsut huai thuthum kong sung nuam hi.\n1. A po mawkmawk hi lo hong kisuan hi.\nMihingte nuntakna ah ei deihtel ahi lo, ahi bangbang a i san ding thu pawlkhat om hi. Nu le\npa ding kitel thei lo hi. Beh kitel thei lo hi. Zomi hih ding kitel thei lo hi. Pianpih ahi hi. Hihte\nutthu in kikhek thei lo hi.\nInnkuan nuam, gam nuam, khua nuam, pawlpi nuam sung pan a khangkhia MOMNOte pen ahoih mahmah pakhuan sunga kisuan pakkung tawh kibang hi. A neu a kipan manpha pah hi. Kikem pah hi. Kipuah pah hi. Hoih pah hi. Ahi zongin a kilem lo innkuan, a kithutuak lo pawlpi khawng a khankhiat pen sing kawm suang kawm a po kha tawh kibang hi. Hamsia hi. Hoih ding haksa pha diak hi. Ahih hangin a phawkhuai thu in:Mihing nuntakna pen ama thu a munkhat peuh a mawk po hi lo hi. Pasian in ngimna le gelna tawh hong suan ahi hi. Apo mawkmawk (a li kia) cih bang om lo hi. Liat tan ding, sau tan ding, khanzia ding dongin Pasian in a gelsa ahi hi. Mun kilawmpen mun ah hong suan ahi hi. Apalh ding bek hi lo, a pung dingin hong bawl ahi hi. Na pona mun pen hong kisuanna mun ahi hi. Lungkim in. Hong kisuanna mun pan palhsawm photphot in.\n2. Ekleiza, huihsiang tuisiang le nitang kisam:\nBotany le Agriculture mit tawh gen huai tampi om ding hi. Ahi zongin mi nautang theih dingin singkung khat in ekleiza, tuisiang huihsiang le nitang kisam hi. Tuate pen hun khat sung bek hi lo, a po ma a kipan a sih dong ahi hi. Mihingte pen a khang thei a pung thei dingin Pasian in hong suan ahi hi. Ihmut kawm a hau, lupkawm a pil kua mah om lo hi. A palhpha a paisa mi minthangte’ nuntakna a tamzawte tagah enthei, mizawng daipam, mipoi mihem peuh na hi uh hi. A dinmun uh khuisat lawh lo uh hi. Khakun lawh lo uh hi. Takkheh ci-in hapei uh hi. Lungkia loin hanciam uh hi.\nEkleiza bang lungsim hoih tawh a nuntakna uh buak den uh hi. Hanciam nopna lungsim nei uh hi. Khuakpilna hang hi masa lo, lungkiat theih loh manin mipil suak uh hi. Sumbul tampi a neih man uh hi masa lo, a thuman a cihtak manun mihau suak uh hi. Tui siangtho le huih siangtho bangin thulela hoih, lai hoih, lawm hoih tawh kizem uh hi. Van nitang bangin Pasian maipha lunggulh pha uh hi.\n3. Lungno kipetkha sak ke’n.\nSingkungte pakkungte adingin thosi a kipan lungno, lunggam, kauphete dongin a lauhuai ahi hi. Tuate in singtehte petmuih-in sisak uh hi. Singpakte ne-in pulhsak uh hi. Tua mah bangin MOMNOte ading a lauhuai virus lungno tampi om hi. A manpha masasa man sulhsak nuam hi.\nSuahtak nopna, kisin nopna, lamban tawn-a minthan nopna, lamban tawn-a hauhnopna, lawmngaihna, leitung khantohna tuamtuamte zuihna cihte pen a sia khin ahih loh hangin a zangkhialte a dingin lampialna leh pukna ahi hi. Hunzat siam lohna, thadahna, lungkiat baihna, gualnop luatna, mi enna, hazatna, lawm hoih lo neihna cihte pen khangnote hong pettum thei lungnote ahi hi.\nIT hun ahih manin internet, email, website, face book cihte a siam lo khangno pen hun in a paisan khangno ahi hi. Ahih hangin tuate uangzatluatna in khangnote kisiasak hi. Hi-tech thupi mahmah hi. Tuate hangin Low-touch hih khak ding, Pasian tawh kizopna, nulepate tawh kizopna a kiam khak ding lauhuai hi. Khangno lawm ngai thei lote abnormal hi a, ahih hangin lawmngaihna pen virus suak thei hi. A palh ding kimlai pulh-in vulcip thei hi.\nLungnote in damdam damdam in hong petpetmding hi. Singkung tung mah ah ong teng pah ding hi. A nek kawmin hong khangkhang ding hi. A tawpna ah singkung a kungkeu dongin ne ding uh hi.\nAtunga thuthumte lungngai kawmin A PALHPHA MOMNO hihsawm dih in. Nang MOMNO hun, nang a hi a, nih vei na zang kei ding hi. A PALHPHA pak a palh khit ciangin gahpha hi. A gahphat khit ciangin taksa hi. A taksat khit ciangin khaici suak hi. Tua khaici kituh in po hi. Khangin palh leuleu hi. Gahpha in khaici suak leuleu hi. Na MOMNO hunin na mailam hunsaupi a dingin a bulpi ahi hi. Pil sinna le siam sinnate ah a siam pen, hanciam pen, a citak pen, a thuman pen hihsawm photphot in. Na gam na lei in na pakzu hong dawn nuam hi. Na nu na pa in na hoihna hong en nuam uh hi. Na naute in na gim namtui dik nuam uh hi.\nLOM XX Hawm IV\nA Palhpha MOMNO Zing kha (May ), 2012\nItem Reviewed: A PALHPHA MOMNO. Gelh - Rev. Khoi Lam Thang Description: Rating: 5 Reviewed By: Cinpu Zomi


url: =Condom ih muang takpi ngam diam? - TUNGZANG NEWS\nCondom ih muang takpi ngam diam?\nDr. David Delvin (GP and Family Planning instructing doctor) in hih thu tawh kisai hibang in na gen hi. “Condom a bawlkhia companyte thugen pen a tamzaw up ding hi lo hi. Condom bit sitset siangtho taka zatna hangin numei 100 ah 92 in nau nei lo uh a, adang 8te’n naupaai veve uh hi. Pawlkhat in theilopi in a bitlopi zang thei uh a, pasal pawlkhatte leuleu in a man kuan ciangin thuah pan zanzan uh hi. Sai pan na lei Condom or a kihawm khia Condom pen et ziau in bit maw bit lo kithei zo lo hi. Tua ahihmanin Condom pen nauneih dalna ding leh natna tawh kipelhna dingin kingakna cingtaak taktak hi lo a, mihingte a hun zuiin ih kideek siam ding thupi pen zaw hi” ci hi. Hih Doctor pa thugen tungtawn in Condom in numei pasal omkhopna pan a kingah thei natna lauhuai namkimte dal zo taktak lo a, nauneih zong dalzo taktak lo cihna hi. Na zat sawm teitei leh Expiry date en masa inla, na hon ciangin na ha tawh a bawm petkeek ken. Na khut mah tawh hong lecin kikeek/vang lo zaw deuh ding hi.\nTuhun ciangin numei leh pasal zat ding Condom kibawl ta hi. Pasalte zat Condom pen bang hunin hong kibawl khia hiam cih a tangthu tomcik en zual dih ni. Khangluithu akante’ genna panin 15,000 B.C hunlai pek a suanghawm sunga milim kisuaite tung panin Condom ahih lian loh hangin pasalte zahmawh tuamna bawm na om khin hi cih mukhia uh a, ahizongin bang dingin tua bawm pen na zangh uh hiam cih kithei zo lo ahihman in a etlawmsakna hilel in teh cih tawh thukhupna na bawl uh hi. Minam upa mahmah ahi Egypt, Greece leh India te khanglui tangthu kigelhna laibu sungah bel mun tampi ah zahmawh tuamna bawm kizatna thu muh ding om hi. Ahizongin nauneih dalna dingin a zang masa pen hiding a kiummawhte pen Japan te na hi gige uh hi. Amau zat hun laiin tulaitak a kizanghte dan hih tuak lo hi. Ganhingki tawh a kibawl sitset bawm hoih mahmah ahihi. Nitumna lam gamte laibu sung leuleu ah Rome mite’n Condom pen nauneih dalna dingin na zang masa pen uh hi ciin kiciamteh hi. 15th leh 16th centuries hun sungin Europe gamah natna nam khat Syphilis hong kizelh ciangin kidalna dingin Condom na zangh uh hi. 20thcenturies sung leuleu ciangin nauneih dalna ding ngimna bek tawh Condom hong kizang in, galpi nihna hun sungin galkapte lakah kihawm khia ziahziah ta hi. 1960 kum akipan nau khamna zatang hong kibawl khia ahihman in Condom a zangh hong tawm ta uh hi. Ahizongin 1980 kum ciangin natna lauhuai nono HIV/AIDS cihte hong tam semsem ciangin Condom pen nauneih dalna ding bek hi lo in natna tuamtuam pan kidalna dingin tuni ciang dong hong kizangh to suak ta hi. A tunga ih gensa om mah bangin Condom zatna hangin natna tawh 100% kipelh thei tuan lo a, nau zong 100% kidal zo tuan lo hi.\nCondom pen hoihnapi a siatna tamzaw hi. Nupa kaal ah ki muanmawhna piangsak hi. Bang hang hiam cileh bangzah takin midang tawh om khawm taleh a tamzaw in nau nei lo uh hi. Nupa omkhopna zong a nopzah dingin nuam zo lo hi. Tuhun ciangin Condom zat ding hi ci-in mi khempeuh kihanthawn uh hi. Tua banga kihanthotna pen ganhing bangin numei pasal om khom mang gawp lel dinga kihanthotna hi lel hi. Condom om kei leh tulai khangno te hihzah takin sia lo ding uh hi. Nupa kaal kihing khenna zong hizah in tam lo ding hi. Pasian thu tawh zong kilehbulh hi. Tulai piangthakte pau leh “Pasian in laisiangtho sungah Condom na zangh un ci lo hi”. Gennop bulpi pen a tunga ih gensa teng banah: Condom zat kul liang dingin na pumpi uk lah ding na hiam? Condom zangh lianga numei pasal mawhna na bawl pen mawhna lianzaw suak ding hi. Condom tawh nau a dalzo dingin kingaihsun ken, bang hang hiam cileh mihing abawl Pasian hi a, aman piangsak nuam peuh leh na Condom in kham zo tuan lo ding hi. Pasian zahtaak in, amah muangin a hoih in gamta peuh lecin Condom na muanna hong bei lel ding hi. (kikum toto lai ni).


url: =Na Nu Thu Na Mang Hiam? ~ Cin Ngaih :: ZOMI DAILY\nNa Nu Thu Na Mang Hiam? ~ Cin Ngaih\nposted on 9 May 2018 at 7:03 pm Lomkholna: Article, CinNgaih, TuunlehZua\nNute ni ah thugen tampi te in khitui luang liangin nute itna thugen uh a, thungai mitampi te inzong khitui luang liang mah in thungai uh hi. Ahih hang thugen tampite in nute ni ah nute thumang ding khitui luang liangin agen tawm uh a, tua mah bangin thungai tampite in zong khitui luang liangin nu thu mang ning e ci in ngaihsun a angai tawm mahmah hi.\nBishop khat in agenna ah “Nu” cih kamal ah lungnopna bangzah aom dia ci hi. Mangkang te in thu poimawh le lungsim koih asak mahmah uh 3 tel uh a, tua te in mother, home le heaven hi in tua lak ah apoimawh le lungsim akoih pen in mother ci uh hi. Nu cih pen nu neinawnlo te kiangah gen ding hoihlo hi.Tua bangin ih gen ciang nute hong it dan leh neulai a hong kep dan te ngaihsun uh a khitui luang uh hi.\nAbraham Lincoln in “tulaitak a ka hihna leh hiding a ka ngaihsutna te pen ka nu tung a ka leibat te hi in, hong thungetsakna te banghun banghun ah ka phawkden a, tua te in hong zuiden in ka nun ah hong belh cip,” ci hi.\nIndia gam lapi (anthem) aphuak Rabindranath Tagore in Pasian bawlsa te lak ah ahoih pen in numei te a hi hi ci hi. Napoeleon in Piantit gam ii kitangsap pen in nute ahihi ci hi.\nNute kiangah om pen lungnopna tampi om a, ta te ban ah pate zong alung uh nuam hi. Khuazin,khualak vak ahizong inn ah ciah ciang akizong masa in nu te a hi hi. Na nu koi ah om ahih keileh nu koi ah om kici hi. Nu te kiangah om pen lungnopna kha muangna om hi. Eimi khat khualzin na pan inn ah aciah ciang azi omlo ahih man in atate kiangah na nu uh e acih leh atate in apa kiang ah”kanu pawisim ci in agen le, kulsakeising e aw,” ci hi.\nTa te ban ah pa te in zong khualzin na pan nu te phawk thei mahmah uh a, ahih hang aphawkna gen nuam pak lo in “tun bel tate ngai tasam ing e cithei uh a, tua bang ciang alawm dang ten tate sang tate piangna (nu) angai hizaw nicia”, kici uh hi. Nu omlohna innkuan pen nuam hetlo a hi hi.\nNute pen tate a dingin thupi mahmah hi. Hebrew nupite in atate uh pen nawi apiak kawmkawm in thu hilh uh hi. Laisiangtho in thumanglo te thu kihilhlo te pen zawlta na ci hi. Paul in nu te thumang ding pen Khristian ngeina na ci hi. Tua ahih man in Pasian zahtak a thu um mite in nu thuhilhna zui uh hi. Mosses in kum 12 sung anu thu hilhna ngah in zuih ahih man in leitung si le sa deihna sangin Pasian mite tawh haksatna thuak ding tel zaw hi. Tua hi a si le sa deihna zuihna in nu thu manglohna a hi hi.\nLeitung ah akikhial mahmah in tate in na asep thei uh ciang nute thuhilhna zuih nawnloh a hi hi. Gamla pi ah khualzin sum zongin om in nute sum khakloh ding tawh vua cih zong ki om thei a tua bangin na om le Pasian kiangah mawhmai na dingin ngen in. Lai gelh siam khat in hih bangin gen hi. Nu le pa thumanglo te leitung thak ah lutlo ding ci hi (1T).\nKhristian ka hi akici te in nu te thu mang loh pen Pasian thu bangci mang thei ding hiam? Thupiak 10 lah ah “na nu na pa zahtak in”, ci hi. Nu te hong hilh banga zuihna in tate a ding in khialna, minsiatna leh maizumna te pan a kipelhna a hi hi. Bangzah ta in pil in siam in om mah leng zong nute pen Pasian in ei hong hilh ding a hong piak a hi hi.\nNa piangna nu thu manga na it takpi leh zi le ta na neih khit hang in na nu in na kianga om nuam sa ding hi. Na pianna nu na it takpi le athu zong na mang ding a hi hi.\nKoimun koimun ah na om zongin nu thumang na hih nak leh na pianna nu alungnuam ding hi.\nNu cih kammal ah lungnopna kha muanna te tampi om ahih leh tuni in ngaihsun iin, na hoihna ding a thu hong hilh na nu thu na mang takpi hiam? Cin Ngaih\nPrevious: Thai gamsung aom Myanmar Refugee mi 93 te ki ciahsak\nNext: Malaysia UNHCR zumpi Thursday (May 10) ni kikhakding\nZomi te leh Israel mite aki lam dan’dan pawlkhat\nRev. Dr. Kap Cin Thang i pianna Tunnu Pi Khan Khua Niang in hongnusia\nTeeltui Vontawite hamciamna tawh Kapteel to Lennupa motor lampi kizik\nVote pia khial ken ~ Khat Thang


url: =Galkap vanleng kiatna pan misi alangdektak ki mukhiazo ta :: ZOMI DAILY\nposted on 12 June 2017 at 12:59 am Lomkholna: Myanmar, News, Sawltak\nKawlgam galkap vanleng “Myanmar Y-8 Military Plane” akiatna panin siluang akimu pen alangdektak ki mukhiata hi ci’n Sunday nitaklam in galkap thunei te’n pulakkhia uhhi.\nMyanmar Ministry of Defence te Facebook Page leh Commander-in-chief’ Office ii pulakkhiatna ah Sunday ni in vanleng kiatna pan misi luanghawm 26 ki muhbeh cihi. Tua ahih manin tuciangciang galkap vanleng kiatna panin akimukhia misi luanghawm pen 59 phatota hi.\nHih galkap vanleng tungah Passenger leh Crew atuang khempeuh akigawm in mi 122 hi a, tuciangciang misiluang 59 kimu khiata ahih manin, adang mi 63 bangmah amangciplai veve ahihi.\nVideo etnopleh: Bodies from a missing Myanmar army plane brought to shore\nPrevious: Truck mawtawpi khat hangin Sengam lamzikpi tungkhat ah mawtaw kiphugawp\nNext: London khuasung abuaisak mi 3 te’n mipi lauthawnggawp nadingin “Fake Suicide Vest” zang